Kedah Tawar Aidil Kontrak Lanjutan & Buru 2 Midfielder Import Liga Malaysia

Naib juara Liga Super, Kedah Darul Aman (Kedah) sudah memulakan persiapan untuk mengharungi saingan baharu Liga Malaysia dan Piala Konfederasi Bola Sepak Asia (AFC) 2022.

Menurut laporan Harian Metro, Ketua Pegawai Eksekutifnya (CEO), Khamal Idris Ali memaklumkan pasukannya telah memulakan langkah persiapan dengan menawarkan kontrak lanjutan kepada ketua jurulatih, Aidil Sharin Sahak.

Jurulatih kelahiran Singapura itu konsisten membimbing Kedah menamatkan saingan Liga Super di tempat kedua selama dua musim berturut-turut. Selain itu, Aidil turut menghadiahkan kejuaraan Piala FA pada tahun 2019, tahu pertamanya membimbing skuad Hijau Kuning.

“Insya-Allah beliau akan bersama kita… dan kita menyatakan hasrat mahu mengikat beliau untuk musim depan sebelum ini, dan kita hanya menunggu kata putus darinya sahaja.

“Memang khidmat beliau masih diperlukan bagi meneruskan perjuangan pasukan Kedah yang perlu melalui saingan lebih sengit pada musim depan.

“Jadi kami perlukan sedikit masa lagi untuk mengumumkan kedudukan yang dirancang itu dan pada masa ini semua perancangan untuk musim depan lebih 80% peratus dilengkapkan.” katanya seperti dipetik daripada portal akhbar berkenaan.

Difahamkan, Aidil ditawarkan kontrak untuk tahun keempat bersama Kedah bagi memastikan kesinambungan dan kelancaran melakukan rombakan terhadap skuad mereka dalam masa terdekat.

Selain itu, Khamal turut memaklumkan pihaknya turut merancang untuk membawa masuk dua pemain tengah import yang cukup menyerlah dalam saingan Liga Super dan Piala Malaysia musim ini.

Beliau tidak menamakan sebarang pemain mahupun pasukan yang sedang diwakili oleh pemain tersebut. Akan tetapi, Khamal melahirkan keyakinan bahagian tengah Kedah akan lebih kukuh dengan kehadiran dua pemain tersebut kelak.

Ini bermakna dua pemain import sedia ada hampir pasti ‘disalin’ oleh Kedah pada jendela perpindahan kali ini.


Piala Asia B-23: Tiga Pasukan ASEAN Diundi Bersama Juara Bertahan Dalam Kumpulan C

Saingan Piala Asia Bawah 23 Tahun (B-23) yang akan berlangsung di Uzbekistan menyaksikan tiga pasukan dari rantau asia tenggara (ASEAN) diundi bersama-sama sang juara bertahan.

Tiga pasukan ASEAN tersebut adalah Malaysia, Vietnam dan Thailand. Manakala juara bertahan ialah Republik Korea. Keempat-empat pasukan ini diundi dalam Kumpulan C.

Ini merupakan hasil daripada undian yang dijalankan oleh Konfederasi Bola Sepak Asia (AFC) dan disiarkan secara langsung di saluran Youtube-nya, sebentar tadi.

Sementara itu, tuan rumah, Uzbekistan diundi dalam Kumpulan A bersama-sama Iran, Qatar dan Turkmenistan. Kumpulan B pula diisi oleh pasukan Australia, Jordan, Iraq dan Kuwait.

Terakhir sekali, naib juara edisi lalu, Arab Saudi diletakkan dalam Kumpulan D bersama-sama Emiriah Arab Bersatu (UAE), Jepun dan Tajikistan.

Untuk makluman semua, saingan ini akan berlangsung pada 1 hingga 19 Jun kelak.


Penganjur: Atlet Tidak Perlu Kuarantin 14 Hari Untuk Temasya Olimpik 2020

Para atlet dikecualikan daripada menjalani kuarantin selama 14 hari untuk mengambil bahagian dalam Sukan Olimpik Tokyo 2020 sebagaimana yang dikenakan oleh Jepun kepada sesiapa yang tiba dari luar negara.

Sebaliknya para atlet perlu menjalani ujian Covid-19, 72 jam sebelum tiba di Jepun namun perincian mengenai perkara tersebut akan diperhalusi lagi oleh pihak penganjur

“Para atlet, jurulatih dan pegawai yang layak ke temasya Sukan Olimpik Tokyo akan dibenarkan untuk memasuki negara (Jepun), dengan langkah-langkah tertentu akan dibuat sebelum mereka sampai ke Jepun.” kata Ketua Pegawai Eksekutif (CEO) Tokyo 2020, Toshiro Muto dalam sidang media.

Tokyo Olympics athletes won't have to isolate for 14 days on arrival: organisers https://t.co/r1sMDCrYWv pic.twitter.com/FFz3rm2p02

Bagaimanapun keputusan untuk penonton dari luar negara akan dibuat pada tahun hadapan bergantung kepada perkembangan semasa pandemik Covid-19.

“Musim luruh kelak, kami akan keluarkan pelan untuk penonton, termasuk penonton bukan kalangan (rakyat) Jepun,”

“Tidak mungkin untuk menetapkan kuarantin 14 hari kepada penonton dari luar negara, jadi diwajibkan (jalani) ujian sebelum tiba dan setelah tiba (ke sini).” katanya lagi.

Untuk makluman, tesmasya Sukan Olimpik Tokyo 2020 akan dilangsungkan pada 23 julai hingga 8 ogos 2021.


Cabaran Antarabangsa Itali: Cheam June Wei Melayakkan Diri Ke Suku Akhir

Pemain bebas (independent), Cheam June Wei menjadi wakil tunggal negara yang mara ke peringkat suku akhir bagi kategori perseorangan lelaki dalam saingan Cabaran Antarabangsa (International Challenge) Itali 2022.

Pemain berusia 25 tahun ini mara ke peringkat tersebut selepas meraih kemenangan ke atas pemain tuan rumah, Fabio Caponio secara “straight set” dengan skor 21-17 dan 21-15 di Pusingan 16.

Sebelum itu, June Wei berhasil merekodkan kemenangan ke atas pemain Singapura, Jason Teh Jia Heng juga secara “straight set” dengan skor 21-19 dan 21-13 di Pusingan 32.

Sebelum itu, terdapat dua lagi pemain Malaysia yang turut beraksi dalam babak undian utama bagi kategori ini. Bagaimanapun, kedua-dua pemain tersebut iaitu Aidil Sholeh tersingkir di Pusingan 32 manakala Yeoh Seng Zoe tidak dapat beraksi di Pusingan 16 ekoran kecederaan dan lawannya mendapat kemenangan percuma.

Sementara itu, di peringkat suku akhir kelak, June Wei akan turun menentang pemain Indonesia yang berada di ranking ke-156 dunia, Christian Adinata bagi merebut tiket ke peringkat separuh akhir.

Sebagai rekod, kedua-dua pemain ini belum pernah bertemu di mana-mana kejohanan antarabangsa setakat ini.

Featured Image: Badminton Association of Malaysia


Pemain Muda Kedah Fadzrul Danel Dipuji Ketua Jurulatih JDT, Benjamin Mora?

Persembahan yang ditunjukkan oleh pemain Kedah Darul Aman (Kedah), Fadzrul Danel yang berusia 23 tahun pada perlawanan suku akhir pertama Piala Malaysia mendapat pujian daripada ketua jurulatih Johor Darul Ta’zim (JDT), Benjamin Mora.

Selain daripada Fadzrul, seorang lagi yang diberikan pujian oleh jurulatih kelahiran Mexico itu ialah pemain tengah bertahan, Asnan Ahmad.

Kedua-dua pemain ini mendapat pujian Mora kerana berjaya mengekang asakan pasukannya daripada mencetak sebarang gol sekaligus menyaksikan perlawanan antara Kedah dan JDT di Stadium Darul Aman berakhir dengan seri tanpa jaringan, semalam.

“Pemain berjersi nombor 20 (Fadzrul) dan 4 (Asnan) sangat-sangat cemerlang, mempunyai semangat juang yang tinggi, ada personaliti yang bagus, dan mereka tahu apa yang perlu dibuat walaupun tanpa pemain dari Singapura (M. Anumanthan).

“Dan Baddrol Bakhtiar semestinya pemain berpengalaman yang tahu macam mana untuk bermain dengan masa yang ada, jadi saya rasa ia satu perlawanan yang cukup sengit.

“Saya rindu untuk tengok aksi seperti ini tanpa kita tahu apa yang akan berlaku dan selepas 17 kemenangan kita raih, saya rindukan situasi dalam padang macam ini, ianya bagus untuk pasukan dan untuk pemain juga.

“Kedah memang memberikan tentangan yang cukup kuat dan bagus untuk kita terus melawan, jadi sekarang saya rasa bonus untuk kita pula apabila beraksi di laman sendiri, dan kita akan beraksi dengan bersungguh-sungguh untuk memenangi perlawanan itu nanti”, jelasnya.

Kedua-dua pasukan akan berentap sekali lagi pada perlawanan timbal balik suku akhir Piala Malaysia khamis nanti. Namun, ianya akan dilangsungkan di gelanggang keramat skuad Harimau Selatan, Stadium Sultan Ibrahim di Iskandar Puteri.

Featured Image: Kedah Darul Aman FC


China Tak Dapat Jadi Tuan Rumah Piala Asia 2023 Ekoran Covid-19

Saingan bola sepak asia, Piala Asia ke-18 yang dijadualkan berlangsung pada tahun hadapan nampaknya tidak akan dilangsungkan di China.

Konfederasi Bola Sepak Asia (AFC) dalam satu kenyataan media yang dikeluarkan pada hari ini dimaklumkan oleh Persatuan Bola Sepak China (CFA) tidak dapat menganjurkannya.

Chinese Football Association (CFA) informs AFC that it would not be able to host the AFC Asian Cup 2023™

AFC acknowledges the exceptional circumstances caused by COVID-19, which led to the relinquishment by China PR of its hosting rights

— AFC Media and Broadcast Operations (@AFCMediaTV) May 14, 2022

AFC difahamkan CFA tidak dapat meneruskan penganjuran ini berikutan keadaan tidak terkawal pandemik Covid-19 di negaranya yang membawa kepada perlucutan hak penganjuran kejohanan ini.

Sementara itu, pengumuman negara mana yang akan menjadi hos Piala Asia 2023 menggantikan China akan dimaklumkan oleh AFC kelak.


Sukan SEA 2023: Kontinjen Malaysia Gagal Capai Sasaran 40 Emas – Kedudukan Terburuk Dalam Sejarah

Sasaran untuk membawa pulang sekurang-kurangnya 40 pingat emas daripada Sukan SEA 2023 Kemboja gagal dicapai oleh Kontinjen Malaysia. Selain itu, kontinjen yang diketuai oleh Chef de Mision (CDM), Datuk Nasir Ali melepasi sasaran untuk membawa pulang 37 dan 64 pingat perak masing-masing.

Hari terakhir temasya kali ke-32 berkenaan menyaksikan Kontinjen Malaysia hanya berhasil membutirkan 34 pingat emas sahaja – kurang enam pingat berbanding sasaran yang diletakkan. Manakala pingat perak dan gangsa pula berhasil dikaut oleh kontinjen negara sebanyak 45 dan 97 butir masing-masing.

Senarai 34 pemenang pingat emas adalah seperti berikut:

A post shared by Olympic Council of Malaysia (@olympicmas)

Jumlah pingat emas ini meletakkan Malaysia di tangga ketujuh dalam carta kutipan pingat di bawah Vietnam, Thailand, Indonesia, Kemboja (tuan rumah), Filipina dan Singapura.

Sebagai perbandingan, kedudukan tangga ketujuh yang diraih Kontinjen Malaysia pada kali ini merupakan yang terburuk sejarah penyertaan Sukan SEA.

Sementara itu daripada segi kutipan pingat emas pula, ianya juga berkurangan berbanding yang diraih pada temasya Sukan SEA terdahulu di Hanoi iaitu 39 butir pingat emas.

Featured Image: Majlis Sukan Negara Malaysia


5 Perkara Menarik Mengenai Aqil Arazi, Remaja Malaysia di AS Cannes

Seorang remaja Malaysia iaitu Aqil Arazi Aziz menjadi tumpuan peminat-peminat bola sepak tempatan apabila dia dikhabarkan diterima menyertai sebuah pasukan berpangkalan di Perancis, AS Cannes setelah menjalani latihan dan sesi pemilihan selama dua bulan.

Selain daripada menjadi buah mulut para peminat tempatan dan media-media, perkhabaran tersebut turut mendapat perhatian Menteri Belia dan Sukan, Dato’ Sri Reezal Merican Naina Merican pada hari ini.

Aqil mula berlatih sejak berumur tujuh tahun dengan menyertai sebuah program bola sepak berhampiran kediaman rumahnya. Seterusnya, dia bermain bersama sebuah pasukan amatur tempatan dan menimba pengalaman beraksi dalam beberapa kejohanan dalam dan luar negara.

Berikut adalah rangkuman lima perkara menarik mengenai Aqil Arazi Aziz, pemain remaja Malaysia beriltizam tinggi yang bakal memulakan perjalanan baharu bola sepaknya bersama pasukan AS Cannes:

Aqil merupakan anak kelahiran Kuala Lumpur dan lahir pada 1 disember 2003. Menerima latihan awal bola sepak bersama sebuah program kendalian MBJ United di kediamannnya, Bukit Jelutong seawal usia tujuh tahun. Seterusnya, Aqil menyertai The Goal Academy di Subang Jaya ketika berumur 10 tahun untuk mengasah dan mempertajamkan skilnya termasuk mempelajari kemahiran teknikal. Bersama The Goal Academy, Aqil turut berpeluang menyertai beberapa kejohanan kompetitif.

Aqil merupakan seorang pemain yang sering beraksi di bahagian serangan. Tidak kiralah samada sebagai attacking midfielder, penyerang sayap atau penyerang. Oleh sebab itu, Aqil menjadikan penyerang prolifik FC Barcelona, Lionel Messi dan penyerang legenda skuad kebangsaan, Allaryarham Mokhtar Dahari sebagai idolanya. Pada masa yang sama, Aqil turut menggemari dua buah kelab bola sepak eropah iaitu FC Barcelona dan Manchester City.

Pada tahun 2016, ketika berusia 13 tahun Aqil menyertai sebuah pasukan bola sepak amatur iaitu First 11 FC. Bersama pasukan ini, Aqil berjaya mendapat pengalaman beraksi dalam kejohanan luar negara seperti di Shenzhen dan Guangzhou, China. Selain First 11 FC, Aqil turut aktif bersama pasukan sekolahnya, SMK Bukit Jelutong yang beraksi dalam kejohanan Majlis Sukan Sekolah Daerah (MSSD) Selangor.

Hasil daripada keghairahan yang tinggi dalam sukan bola sepak dan pembabitannya dalam pelbagai kejohanan, Aqil telah ditaja oleh sebuah syarikat tempatan untuk mengikuti program latihan bersama gergasi Sepanyol, FC Barcelona. Program tersebut adalah Teaching Barca Values – FB Escola Soccer Camp 2017 yang merupakan kem latihan rasmi peringkat remaja kendalian FC FC Barcelona. Dalam program tersebut, Aqil didedahkan dengan kemahiran taktikal bola sepak yang digunapakai oleh pemain-pemain FC Barcelona.

Pada tahun 2018, Aqil dan pasukannya, First 11 FC berjaya memenangi kejohanan Dreams Come True 2018 di Guangzhou, China. Dan kelibatnya bersama pasukan First 11 FC telah menarik perhatian pencari bakat. Hasilnya, Aqil disenaraikan sebagai salah seorang untuk menerima tawaran biasiswa bagi mengikuti pengajian akademik dan program intensif latihan bola sepak bersama Brooke House College, United Kingdom (UK).


Terbuka Indonesia: Dua ‘Semi-finalist’ Malaysia Bertembung Awal di Pusingan 16

Pasangan beregu lelaki negara, Aaron Chia-Soh Wooi Yik dan beregu bebas (independent) negara, Ong Yew Sin-Teo Ee Yi cemerlang mara ke pentas separuh akhir kejohanan Indonesia Masters, minggu lalu.

Bagaimanapun, minggu ini, hanya satu daripada dua beregu negara tersebut akan mara lebih jauh di kejohanan Terbuka Indonesia yang membuka tirainya semalam.

Hal ini kerana kedua-dua pasangan yang berhasil melepasi saingan Pusingan 32 semalam terpaksa bertemu sesama sendiri di Pusingan 16 yang dijadualkan berlangsung pada hari esok.

Keputusan Pusingan 32 Terbuka Indonesia 2021 – 23 NovemberPerseorangan lelaki🇲🇾 Lee Zii Jia kk 🇩🇰 Rasmus Gemke (21-13, 23-25, 16-21)Beregu lelaki🇲🇾 Aaron Chia-Soh Wooi Yik mn 🇩🇪 Mark Lamsfuss-Marvin Seidel (25-23, 21-12)(1/ pic.twitter.com/wdzDoGlMwB

Berdasarkan rekod pertemuan, kedua-duanya pernah berentap sesama sendiri sebanyak 4 kali. Namun, gandingan Aaron-Wooi Yik yang kini menduduki ranking ke-6 dunia merekodkan kemenangan sebanyak 3 kali.

Pertemuan terakhir mereka adalah ketika bertembung di peringkat suku akhir kejohanan Indonesia Masters 2020. Walaupun ianya dimenangi oleh Aaron-Wooi Yik, perlawanan tersebut berlangsung sengit yang diakhiri dengan kutipan mata, 28-26 dan 21-19.

Gandingan Yew Sin-Ee Yi hanya menang sekali iaitu ketika pertemuan pertama pada peringkat separuh akhir Malaysia Masters 2019. Ketika itu, Yew Sin-Ee Yi meraih kemenangan dengan skor 21-6, 18-21 dan 21-19.

Featured Image: Badminton Photo / Badminton Association of Malaysia


Proses Penswastaan Kedah Terganggu Kerana Pejabat Tutup Disebabkan oleh PKPD

Persatuan Bolasepak Kedah (KFA) merupakan salah satu pasukan yang masih belum melengkapkan proses penswastaan kelab sebagaimana yang dimahukan oleh Persatuan Bolasepak Malaysia (FAM).

Presidennya, YAB Muhammad Sanusi Md Noor berkata kelewatan skuad Helang Merah melengkapkan proses tersebut disebabkan oleh arahan Perintah Kawalan Pergerakan Diperketatkan (PKPD) Secara Pentadbiran di Kota Setar.

Justeru, pejabat-pejabat berkaitan telah diarahkan tutup oleh Majlis Keselamatan Negara (MKN) bermula 11 september lalu dan tamat pada jam 12 tengah malam, hari ini.

Sementara itu, menurut laporan Harian Metro, beliau yang juga Menteri Besar Kedah berkata pihaknya telah melengkapkan 98 peratus urusan dokumen yang diperlukan.

Sanusi turut melahirkan keyakinan proses tersebut dapat diselesaikan sebelum daripada tarikh akhir.

“Apabila jabatan berkaitan dibuka semula pada 26 September iaitu selepas PKPD Secara Pentadbiran Kota Setar tamat, kita boleh selesaikan perkara selebihnya.

“Kita juga sudah serahkan surat kepada Persatuan Bolasepak Malaysia (FAM) bagi meminta lanjutan, namun jika permintaan itu tidak dibenarkan, kita yakin dapat selesaikan semuanya sebelum 30 September,” katanya.

Dalam laporan yang sama, antara dokumen yang belum diselesaikan oleh pihaknya adalah berkaitan urusan di bawah Lembaga Hasil Dalam Negeri (LHDN) dan Kumpulan Wang Simpanan Pekerja (KWSP).


Messi Belum ‘Left Group’ Whatsapp Pemain-Pemain Barcelona

Pemenang Ballon d’Or enam kali, Lionel Messi belum keluar daripada group aplikasi permesejan, Whatsapp yang mengumpulkan pemain-pemain FC Barcelona.

Perkara itu didedahkan oleh pemain tengah muda Barcelona, Frenkie de Jong walaupun Messi telah memohon untuk meninggalkan kelab dan tidak menyertai latihan pra musim, bermula ahad lalu.

“Saya mengharapkan Messi masih di sana apabila saya pulang, tetapi perkara itu tidak terletak di tangan saya. Dia masih di dalam group Whatsapp (tersebut),” katanya ketika ditemui Fox Sports dan dipetik oleh Goal.

Sementara itu, media turut melaporkan Messi telah bersetuju dengan tawaran gaji sebanyak €700 juta oleh City Group Football (CFG) selama lima tahun.

CFG merupakan syarikat yang memiliki beberapa kelab-kelab bola sepak terkenal dunia seperti Manchester City FC, New York City FC dan Melbourne City FC.

Oleh demikian Messi atau nama julukannya, La Pulga akan bermain bersama Manchester City dalam saingan Liga Perdana Inggeris (EPL) selama tiga tahun sebelum beraksi bersama New York City selama dua tahun.

Selain itu, CFG turut mempunyai pegangan minoriti beberapa kelab seperti Yokohama F. Marinos, Montevideo City Torque, Girona FC, Sichuan Jiuniu, Mumbai City FC dan Lommel SK.


Ranking BWF: Hang Yee-Eng Cheong ‘Diam-Diam’ Mendaki

Tatkala tumpuan majoriti peminat badminton tempatan terhadap sektor beregu lelaki negara terarah kepada Aaron Chia-Soh Wooi Yik, Ong Yew Sin-Teo Ee Yi, Man Wei Chong-Tee Kai Wun serta gandingan semula Nur Izzuddin-Goh Sze Fei, beregu bebas (independent), Low Hang Yee dan Ng Eng Cheong ‘diam-diam’ mencatatkan peningkatan demi peningkatan.

Bermula pertengahan Mei lalu, gandingan pemain berusia 26 dan 24 tahun masing-masing ini berhasil mara ke pentas perlawanan akhir dalam keempat-empat kejohanan disertai mereka. Daripada empat kejohanan terbabit, dua daripadanya berakhir dengan merangkul kejuaraan berturut-turut iaitu di Terbuka Slovenia dan Terbuka Austria masing-masing.

Pada Ahad lalu, Hang Yee-Eng Cheong berhasil menamatkan Cabaran Antarabangsa Hangzhou China selaku naib juara. Manakala dua minggu sebelumnya, mereka turut menamatkan Cabaran Antarabangsa Maldives dengan pencapaian yang sama.

Konsistensi mereka mara dalam perlawanan akhir dalam kejohanan-kejohanan terbabit turut memberikan refleksi terhadap kedudukan mereka dalam Ranking Dunia. Kemaskini oleh Persekutuan Badminton Dunia (BWF) pada hari ini memperlihatkan Hang Yee-Eng Cheong mencatatkan peningkatan besar sebanyak 17 anak tangga sekaligus menghuni ranking ke-70 dunia bermula minggu ini.

Untuk makluman, ini julung kalinya Hang Yee-Eng Cheong kembali ke kedudukan berkenaan selepas bergandingan bersama bermula tahun 2023. Mereka pernah menghuni kedudukan berkenaan – sekitar Mac 2021 – ketika bergandingan bersama antara tahun 2018 hingga 2021.

Sebagai tambahan, Hang Yee-Eng Cheong yang kini mempunyai 18,340 mata berkemungkinan besar untuk terus mencatatkan peningkatan dalam kedudukan Ranking Dunia lebih-lebih lagi mereka akan mengambil bahagian dalam Cabaran Antarabangsa Mongolia pada minggu ini.

Pungutan mata mereka itu hanya berbeza sebanyak 68 dan 180 mata sahaja berbanding beregu yang menghuni ranking ke-69 dan ke-60 dunia dari Algeria dan Jepun masing-masing.

Featured Image: Instagram Ng Eng Cheong


Bakal Pemain Terengganu, Habib Akan Tiba di Ibu Negara Minggu Hadapan

Bakal pemain tengah baharu Terengganu FC, Habib Haroon dikhabarkan akan tiba di ibu negara seterusnya menjalani tempoh kuarantin bermula minggu hadapan.

Difahamkan, kehadiran pemain tengah berusia 20 tahun ini untuk mengisi kekosongan slot pemain import kuota asia bagi mengharungi baki saingan Liga Malaysia dan Piala AFC 2021.

Menerusi satu makluman daripada sumber yang rapat dengan pasukan, penghijrahan pemain ini nampaknya bukan lagi menjadi satu rahsia dan ianya hampir pasti direalisasikan.

Habib yang mempunyai pengalaman beraksi di pentas Piala AFC ini dijangka akan diumumkan sebagai pemain baharu Terengganu pada hujung bulan ini sebelum jendela perpindahan pertengahan musim ditutup.

“Ya, pemain berkenaan bakal mengisi kuota pemain import asia bagi menggantikan bekas pertahanan Aston Villa, Christopher Herd yang diketepikan akibat kecederaan yang memerlukan pembedahan.

“Jika semua dokumen selesai dan tidak ada sebarang masalah termasuk pemeriksaan kesihatan, pemain yang bakal memperkuatkan jentera tengah pasukan itu akan tiba di Kuala Lumpur minggu depan.

“Bagaimanapun saya jangkakan pemain itu bakal menjalani latihan bersama rakan pasukannya pada bulan depan kerana perlu dikuarantinkan di ibu kota terlebih dahulu,” kata sumber yang dirahsiakan kepada Harian Metro.

Pemain Liga Divisyen 2 Bahrain, Habib Haroon Bakal Isi Kuota Import Asia Terengganu?Sebuah akaun media sosial di Bahrain memaklumkan seorang pemain yang beraksi di negara tersebut akan tiba di bumi Malaysia.LINK: https://t.co/TC0HhiaLjQ#LigaSuper2021 pic.twitter.com/ej90IB8PrQ

Sebelum ini, nama Habib kecoh dikaitkan dengan penghijrahan ke Terengganu apabila salah sebuah akaun media sosial berpangkalan di Bahrain mendedahkan berita tersebut.

Pendedahan itu dikuatkan lagi dengan tindakan Habib yang turut memuat naik mengenai berita tersebut di akaun Instagram peribadinya dua hari lalu.

Untuk makluman, semasa beraksi bersama pasukan Riffa dalam saingan Liga Bahrain dari tahun 2018 hingga 2020, Habib yang merupakan kelahiran Nigeria pernah beraksi bersama-sama penyerang Selangor, Ifedayo Olusegun dan penyerang Sarawak United, Uche Agba.

Bersama pasukan tersebut, Habib berjaya membantu Riffa merangkul kejuaraan Liga Premier Bahrain 2018-19 bersama-sama Ifedayo dan Uche Agba. Bagaimanapun, musim 2020-21 menyaksikan dia menyertai pasukan Al-Khalidiya yang bersaing dalam liga divisyen dua Bahrain.


Penganjuran Le Tour de Langkawi 2022 Dianjak Ke Bulan Oktober

Penganjuran perlumbaan berbasikal jalan raya pelbagai peringkat, Le Tour de Langkawi (LTdL) 2022 yang sepatutnya berlangsung pada 11 hingga 18 Jun ini dimaklumkan dianjak ke bulan Oktober kelak.

Perkara tersebut disahkan sendiri oleh Menteri Belia dan Sukan, Datuk Seri Ahmad Faizal Azumu sepertimana dikongsikan oleh laman sosial rasmi kejohanan berbasikal tersebut, semalam.

Dimaklumkan, tarikh baharu kejohanan yang turut mendapat status UCI ProSeries (kejohanan berbasikal jalan raya bertaraf Tier 2 oleh badan induk basikal dunia) ini akan dilangsungkan pada 11 hingga 18 Oktober nanti.

Tarikh baharu ini juga telah disahkan serta dimasukkan dalam kalendar perlumbaan jalan raya UCI.

Pada masa yang sama, Faizal memaklumkan tiada sebarang perubahan terhadap lapan laluan berjarak 1,183 kilometer (km) secara keseluruhan yang telah ditetapkan sebelum ini.

Lapan laluan tersebut adalah Kuala Lumpur ke Kuala Pilah (160 km), Kuala Klawang ke Raub (170 km), Putrajaya ke Genting Highlands (133 km), Kuala Selangor ke Tambun (190 km), Kuala Kangsar ke Kulim (167 km), Georgetown ke Alor Setar (148 km), Kuah ke Gunung Raya (105 km) dan Kuah, Langkawi Loop (110 km).

Featured Image: Le Tour de Langkawi


Kejohanan Dunia FINA: Pendelela-Dhabitah Menang Gangsa Acara 10m Platform Seirama

Gandingan penerjun negara, Datuk Pandelela Rinong dan Nur Dhabitah Sabri berhasil membawa pulang pingat gangsa daripada acara terjun 10 meter (m) platform seirama wanita di Kejohanan Dunia FINA 2022.

Pasangan penerjun berusia 29 dan 22 tahun masing-masing ini membawa pulang kilauan pingat terbabit selepas mengutip 298.68 mata daripada lima terjunan yang dilakukannya.

Pungutan mata itu hanya berbeza 0.72 mata berbanding gandingan Amerika Syarikat, Delaney Schell dan Katrina Young yang mengumpul 299.40 mata sekaligus mengatasi Pandelela-Dhabitah dan membawa pulang kilauan pingat perak daripada acara ini.

Women's 10m Synchro Top 3 pairs last dive🔥 Which is the best for you? #FINABudapest2022 pic.twitter.com/lJjekQtkZa

— FINA (@fina1908) June 30, 2022

Sementara itu, pingat emas pula menjadi milik gandingan penerju dari China, Quan Hongchan dan Chen Yuxi yang berusia 15 dan 16 tahun masing-masing setelah merekodkan 368.40 mata daripada lima terjunan secara keseluruhan.

Untuk makluman semua, ini merupakan pingat keempat yang diraih oleh Pandelela dalam kariernya menerusi acara platform 10m seirama di Kejohanan Dunia FINA.

Sebelum ini, dia pernah meraih satu pingat perak serta dua gangsa semasa bergandingan bersama Datuk Leong Mun Yee.

Manakala, pingat gangsa ini pula menjadi medal yang pertama dipungut oleh Dhabitah dalam kariernya di Kejohanan Dunia FINA.

Featured Image: Facebook Nur Dhabitah Sabri


Khidmat ‘King Gobal’ Sebagai Ketua Jurulatih Brunei Tamat Hujung Januari

Khidmat Datuk K. Rajagobal sebagai ketua jurulatih bagi skuad kebangsaan negara jiran tetangga, Brunei Darussalam tamat pada penghujung bulan ini.

Perkembangan ini dimaklumkan oleh laman sesawang rasmi Persekutuan Bola Sepak ASEAN (AFF), pada hari ini.

Difahamkan Rajagobal atau turut dikenali sebagai King Gobal dan Persatuan Bola Sepak Brunei Darussalam (FABD) berpisah dengan persetujuan bersama.

Brunei part ways with Rajagobal https://t.co/otMZ7wQjQR

Turut dimaklumkan, ianya satu keputusan yang sukar buat FABD namun dengan situasi pandemik Covid-19 yang masih lagi berleluasa, ia menyukarkan kedua-dua pihak untuk bekerjasama.

Untuk makluman semua, bekas pengendali yang membawa skuad Harimau Malaya muncul juara Piala AFF 2010 ini diumumkan sebagai ketua jurulatih Brunei pada Disember 2020 dengan kontrak selama dua tahun.

Bagaimanapun, sejak memegang jawatan ini, tiada sebarang perlawanan yang dikendalikannya termasuk di pentas Piala AFF 2020 yang lalu ekoran kekangan daripada pandemik yang melanda.

Featured Image: Malaysian Football League


Sukan SEA 2023: Shereen Tamatkan Kemarau 24 Tahun Emas 400m – Ulangi Pencapaian Ibu

Atlet olahraga wanita negara, Shereen Samson Vallabouy berjaya menamatkan kemarau 24 tahun pingat emas bagi acara 400 meter (m) di temasya Sukan SEA apabila muncul pemenang dalam acara berkenaan di Stadium Morodok Techo, semalam.

Shereen yang juga pemegang rekod kebangsaan berjaya tiba di garisan penamat dengan catatan 52.53 saat (s), menjadi ratu 400m Asia Tenggara yang baharu dari Malaysia sejak kali terakhir dimenangi Manimagalay Nadarajah di Sukan SEA 1999 Brunei.

Juara bertahan bagi empat edisi sebelumnya berturut-turut, Nguyen Thi Huyen akur raih pingat perak dengan catatan masa 53.27s, diikuti seorang lagi atlet Vietnam, Nguyen Thi Hang di kedudukan pingat gangsa (53.84s).

Pencapaiannya itu turut mengulangi pencapaian ibunya, Josephine Mary Singarayar yang juga memenangi pingat emas bagi acara yang sama di Sukan SEA 1987 Jakarta.

Pingat emas ke-12 buat Kontinjen Malaysia dari Shereen Samson menerusi acara 400 meter!!!! 🇲🇾👏🏻#DemiMalaysia#KontinjenMALAYSIA#MalaysiaRoar#SEAGames32#SEAGAMES2023#Cambodia2023 pic.twitter.com/3BTWKp9elR

— MSN MALAYSIA (@MSNMALAYSIA) May 9, 2023

Terdahulu, atlet kelahiran Ipoh, Perak itu mengutip pingat gangsa dalam Sukan SEA 2015 Singapura sebelum berhijrah ke bumi Amerika Syarikat pada tahun 2018 bagi menyambung pengajian dan karier olahraganya di Winona State University, Minnesota.

Di negara ‘Uncle Sam’ itu juga, Shereen berjaya memecahkan rekod kebangsaan bagi acara 400m dengan catatan masa 51.80s, memperbaiki rekod yang dipegang pelari legenda negara, Allahyarhamah Rabia Abdul Salam di Manila iaitu 52.56s.

Catatan masa itu direkodkan semasa Kejohanan Olahraga Tahunan Mt SAC Relays ke-63, California sekaligus memecahkan rekod 30 tahun di Kejohanan Asia, Manila tersebut dan menjadi rekod terbaik peribadinya bagi acara 400m setakat ini.

Selain Shereen, Umar Osman turut mencipta kejutan bagi acara 400m lelaki apabila meraih emas selepas menamatkan perlumbaan dengan catatan masa 46.34s sekaligus memadam rekod kebangsaan yang dipegang Zaiful Zainal Abidin di Kejohanan Olahraga Remaja Asia edisi 2001 (46.41s).

Featured Image: Olympic Council of Malaysia


Cheng Hoe Pantau Pemain Harimau Muda Untuk Dipanggil Ke Skuad Senior Pada Masa Akan Datang

Persembahan pemain-pemain skuad Harimau Muda di pentas Kelayakan Piala Asia Bawah 23 Tahun (B-23) dipantau rapat oleh ketua jurulatih skuad senior kebangsaan, Tan Cheng Hoe pada ketika ini.

Menurut laporan portal Utusan Malaysia, Cheng Hoe berbuat demikian bagi mengenalpasti pemain muda yang beraksi dengan untuk dipanggil untuk menggalas cabaran skuad senior dalam saingan Piala AFF 2020 serta tugasan antarabangsa pada masa hadapan.

Isnin lalu, skuad Harimau Muda bimbingan Brad Maloney memulakan kempen Kelayakan Piala Asia B-23 dengan langkah kanan apabila berjaya menumpaskan Laos dengan keputusan 1-0 hasil jaringan Azfar Fikri yang dibantu oleh Quentin Cheng pada babak kedua.

Rating Sukanz: Kemasukan Quentin Cheng Bantu Malaysia B-22 Raih Kemenangan Ke Atas Laos

“Kita akan pantau pemain-pemain skuad B-22, selain empat pemain yang dipanggil bersama pasukan senior sebelum ini. Lagi ramai pemain lagi bagus untuk masa depan negara.

“Kalau lagi banyak pemain muda menonjol dan menunjukkan aksi terbaik ia akan membawa kebaikan kepada pasukan negara, jika tidak dipanggil pada (Piala) AFF nanti mungkin pada masa akan datang.

“Kita sentiasa memantau perkembangan pemain dan harap mereka yang dipanggil sebelum ini atau tidak bersama pasukan (pada awal Oktober) menunjukkan prestasi terbaik serta bebas kecederaan,” katanya seperti dipetik daripada portal akhbar terbabit.

Ketika ini, skuad B-22 negara ini turut dikuatkan dengan beberapa pemain muda yang telah menembusi skuad senior seperti Luqman Hakim, Hakimi Abdullah, Mukhairi Ajmal dan Quentin Cheng.

Namun pemantauan Cheng Hoe terhadap skuad ini akan ditumpukan juga kepada pemain-pemain muda yang lain agar dapat memperbesarkan lagi kolam pemain (pool of players) skuad Harimau Malaya.

Featured Image: Football Association of Malaysia


Mandalika Racing Team Bakal Kolaborasi Dengan Salah Sebuah 10 Pasukan Terbaik Moto2

Pasukan Indonesia, Mandalika Racing Team (MRT) dikhabarkan bakal berkolaborasi dengan salah sebuah 10 pasukan terbaik untuk menyertai Kejuaraan Dunia Moto2, musim hadapan.

Wakil MRT bertemu Dorna Sports di Barcelona, Sepanyol untuk membincangkan berkenaan penyertaan mereka dalam saingan Moto2 pada hujung bulan ini.

Selain itu, berkemungkinan akan berlaku sedikit perubahan terhadap nama pasukan MRT memandangkan mereka akan berkolaborasi dengan pasukan sedia ada yang sedang beraksi dalam saingan Moto2 2020.

Dan menurut pengarahnya, Kemalsyah Nasution memberikan sedikit bayangan mengenai pasukan yang akan mengadakan kolaborasi dengan MRT.

“Pasukan yang akan bergabung dengan kami masuk dalam kalangan 10 terbaik. Kami tidak dapat mendedahkan lagi pasukan mana kerana mereka masih terikat dengan kontrak sehingga perlumbaan terakhir di Portugal,” katanya seperti dipetik daripada Antara News.

Untuk makluman, MRT telah dilancarkan secara rasminya semalam di Jakarta. Mereka turut mengumumkan mengikat seorang pelumba tempatannya, Dimas Ekyy Pratama untuk menguatkan pasukannya.

Featured Image: Mandalika Racing Team


Terbuka Jerman: Sze Fei-Izzuddin Ke Separuh Akhir Selepas Kalahkan Yew Sin-Ee Yi Buat Pertama Kali

Pasangan badminton beregu lelaki naungan Persatuan Badminton Malaysia (BAM), Goh Sze Fei dan Nur Izzuddin berjaya melayakkan diri ke peringkat separuh akhir Terbuka Jerman 2022 – Jelajah Dunia Super 300 BWF.

Mereka melangkah ke peringkat tersebut selepas berhasil mengalahkan beregu bebas (independent) senegara, Ong Yew Sin dan Teo Ee Yi dalam perlawanan peringkat suku akhir yang berlangsung tengah malam tadi.

YONEX GAINWARD German Open 2022MD – Quarter final               🇲🇾Sze Fei GOH🏅21 20 21 🇲🇾Nur IZZUDDIN🏅15 22 19 🇲🇾Yew Sin ONG               🇲🇾Ee Yi TEO🕗 in 75 minutes https://t.co/vo7osRr3h9

Pertarungan melibatkan kedua-dua beregu ini mengambil masa sehingga 75 minit untuk disudahkan. Tiga set permainan disajikan kepada para penonton dan ianya berakhir dengan keputusan 21-15, 20-22 dan 21-19.

Lebih manis, ini merupakan kemenangan pertama diraih oleh Sze Fei-Izzuddin ke atas beregu yang menghuni ranking ke-11 dunia merangkap semi-finalis Kejohanan Dunia BWF 2021 itu.

Sementara itu, di peringkat separuh akhir nanti, Sze Fei-Izzuddin akan menentang beregu China yang menghuni ranking ke-1274 dunia iaitu He Ji Ting dan Zhou Hao Dong yang berusia 24 tahun masing-masing.

Berdasarkan rekod, Sze Fei-Izzuddin belum pernah berentap menentang Ji Ting-Hao Dong dalam mana-mana kejohanan antarabangsa setakat ini.

Featured Image: Badminton Association of Malaysia


Astro Siar Saingan Terbuka Malaysia Secara Langsung Bermula Pusingan 32

Para peminat badminton tempatan boleh menyaksikan saingan Terbuka Malaysia 2022 – Jelajah Dunia Super 750 BWF – bermula Pusingan 32 secara langsung menerusi Astro.

Ini setelah stesen televisyen berbayar terbabit mengumumkan menyiarkannya secara langsung saingan berkenaan menerusi satu perkongsian yang dibuat di laman sosialnya, semalam.

Untuk makluman semua, saingan Terbuka Malaysia ini akan bermula 28 Jun hingga 3 Julai kelak di Axiata Arena Bukit Jalil.

One, we will show #PMO2022 live from the first round on Tuesday. 🏸

Two, Min isn't getting fired. 🥵

— Stadium Astro 😷 (@stadiumastro) June 23, 2022

Sebagai tambahan, saingan ini bakal disertai oleh beberapa pemain handalan tempatan seperti Lee Zii Jia, Aaron Chia-Soh Wooi Yik, Ong Yew Sin-Teo Ee Yi, Goh Sze Fei-Nur Izzuddin, Pearly Tan-Thinaah Muralitharan dan beberapa pemain yang lain lagi.

Untuk pengetahuan semua, saingan yang berlangsung selama enam hari ini menawarkan hadiah wang tunai berjumlah hampir RM3 juta secara keseluruhan.

Manakala juara bagi setiap kategori pula akan diberikan 11,000 mata sementara naib juara pula akan membawa pulang 9,350 mata.


Kejohanan Dunia BWF: Pemain India Singkir Daren Secara ‘Straight Set’ Di Pusingan 32

Perjalanan pemain perseorangan lelaki bebas (independent) negara, Liew Daren di Kejohanan Dunia BWF yang berlangsung di Huelva, Sepanyol terhenti setakat Pusingan 32 sahaja.

Ini berikutan Daren, 34 tahun, terpaksa akur tumpas kepada pemain perseorangan India, Prannoy Haseena Sunil Kumar secara ‘straight set’ pada perlawanan yang berlangsung, petang tadi.

TotalEnergies BWF World Championships 2021MS – Round of 3221 21 🇮🇳H. S. PRANNOY🏅 7  17 🇲🇾Daren LIEW🕗 in 42 minutes https://t.co/fQmfVDkndG

Daren yang menghuni ranking ke-36 ditewaskan Prannoy yang menghuni ranking ke-32 dengan keputusan 21-7 dan 21-17 dimana perlawanan ini berlangsung dalam tempoh 42 minit.

Prannoy ternyata berada dalam prestasi dan momentum terbaiknya pada hari ini lebih-lebih lagi selepas dia mencipta kejutan menyingkirkan pemain yang berada di ranking-9 dunia, Ng Ka Long Angus pada Pusingan 64.

Sementara itu, di Pusingan 16 kelak, Prannoy bakal menantikan saingan samada daripada pemain Denmark, Rasmus Gemke atau pemain Sepanyol, Luis Enrique Penalver.


Basikal WX-R Sengaja Diletakkan Harga RM300,000 – Ini ‘Rahsia’ Dikongsikan Azizulhasni Awang

Basikal model WX-R Vorteq yang akan digunakan oleh Datuk Azizulhasni Awang untuk beraksi dalam saingan basikal trek bagi acara keirin dan pecut dalam temasya Sukan Olimpik Tokyo 2020 dianggarkan bernilai RM300,000 sebuah.

Difahamkan ia dibina hasil daripada satu projek penyelidikan dan pembangunan (R&D) antara Institut Sukan Negara (ISN) bersama syarikat dari United Kingdom, TOTALSIM Ltd yang bernilai RM13 juta.

Harga RM300,000 tersebut mengundang reaksi yang pelbagai termasuk yang mengatakan harga tersebut terlalu mahal dan tidak masuk akan untuk sebuah basikal.

RASMI: Basikal yang akan digunakan Azizulhasni untuk Sukan Olimpik 2020! 🚴♂Basikal model WX-R Vortex menjadi pilihan atlet berbasikal trek negara, Azizulhasni Awang untuk temasya kali ini.Semoga beliau dan kontinjen Malaysia memperoleh kejayaan!#Tokyo2020 pic.twitter.com/xQwYowM1aB

Azizulhasni yang mendapat julukan The Pocket Rocketman menjelaskan pihak projek R&D memang sengaja meletakkan harga sebegitu kerana ingin melindungi dan mengekang pencabar terdekat daripada membeli basikal dan peralatan-peralatan hasil penyelidikan dan pembangunan dilakukan oleh ISN dan TOTALSIM ini.

Hal ini kerana, badan basikal dunia iaitu Union Cycliste Internationale (UCI) telah menetapkan syarat bahawa setiap pasukan yang ingin mengambil bahagian dalam acara berbasikal di Sukan Olimpik Tokyo 2020 dibenarkan menggunakan basikal dan peralatan-peralatan yang dibina sendiri menerusi R&D tetapi ianya mesti boleh didapati dan dibeli oleh orang ramai.

“Kita cuba untuk lindungi teknologi basikal itu daripada orang lain menggunakan di (Sukan) Olimpik terutamanya daripada pesaing terdekat kita,

“Sebab kita dah penat-penat invest, buat R&D, takkan kita nak suka-suka bagi orang pakai macam tu je, sebab kita nak bertanding dan nak menang, kalau kita dah menang, takde hal siapa nak pakai basikal tu,

“Itulah sebabnya pihak yang menguruskan projek (R&D) meletakkan harga yang tak masuk akal, yang tinggi, memang sengaja harga diletak tinggi macam tu,

“Harga itu diletak pada harga yang tinggi supaya tak masuk akal untuk orang beli dan memang harga itu (RM300,000) tak masuk akal, itu sebabnya,” jelasnya dalam satu sesi Instagram Live bersama hos Astro Arena, Irfan Ali.

Just because most don’t make it,Doesn’t mean you can’t.#teamazizul #azizulawang#18 pic.twitter.com/9ZAchTeZ8s

Selain daripada Malaysia yang mempunyai projek R&D bagi membina basikal sendiri untuk menghadapi temasya Sukan Olimpik kali ini, terdapat beberapa negara lain yang berbuat demikian.

Antaranya Jerman, Great Britain, Australia, Jepun, Perancis dan banyak lagi. Menurut pelumba kelahiran Dungun, Terengganu ini, boleh dikatakan rata-rata kos R&D oleh negara-negara lain adalah jauh lebih besar berbanding Malaysia.

“Ada yang meletakkan harga lebih mahal sedikit daripada harga pasaran dan lebih murah daripada kita tetapi meletakkan syarat pembelian seperti minimum 50 buah tempahan,” kongsinya mengenai taktik yang digunakan oleh negara lain bagi melindungi teknologi basikal mereka digunakan oleh pesaing terdekat.

Untuk makluman semua, projek R&D yang dilakukan oleh ISN dan TOTALSIM ini dimulakan pada tahun 2017.

Anda mahu beli basikal yang digunakan oleh Azizulhasni Awang? Klik WX-R.COM

Tonton penjelasan penuh oleh Datuk Azizulhasni Awang mengenai peraturan yang ditetapkan UCI dan harga tak masuk akal bersama Irfan Ali pada pautan video di bawah:

Featured Image: Azizulhasni Awang Twitter


Pakai Jersi ‘Original’ Kelantan FC Dapat 30% Diskaun di Hotel Zamburger

Norizam Tukiman mengumumkan sesiapa yang memakai jersi ‘original’ TRW Kelantan FC akan mendapat 30% diskaun apabila mendaftar masuk ke rangkaian Hotel Zamburger.

Beliau yang juga pemilik pasukan TRW Kelantan FC, rangkaian Hotel Zamburger dan Zamburger mengumumkan perkara berkenaan di laman sosialnya menerusi satu komen yang ditinggalkannya.

Dalam hantaran tersebut, Norizam mempromosikan salah sebuah hotelnya yang terletak di Jonker Walk, Melaka.

“Untuk sementara ini pakai jersi original Kelantan FC dapat 30% diskaun.” tulis Norizam membalas komen seorang penyokong pasukan berpangkalan di pantai timur, Jijol.

Norizam yang merupakan usahawan dari negeri Johor diumumkan sebagai pemilik baharu TRW Kelantan FC apabila membeli pasukan tersebut pada awal september lalu.

Sejak mengambil alih pasukan tersebut, beberapa perancangan dan pelan pembaharuan dilakukan Norizam untuk memastikan TRW Kelantan FC kembali menjadi salah sebuah pasukan gergasi bola sepak tanah air.

Antaranya mengumumkan untuk membina sebuah pusat latihan moden berbumbung serta mahu membawa TRW Kelantan FC disenaraikan di pasaran saham dalam tempoh lima tahun akan datang.


Tan Cheng Hoe Kekal Bimbing Harimau Malaya Sehingga 2022

Skuad senior bola sepak kebangsaan, Harimau Malaya akan terus mendapat bimbingan jurulatih kelahiran Kedah, Tan Cheng Hoe sehingga ke penghujung tahun 2022.

Ini selepas pihak Persatuan Bolasepak Malaysia (FAM) bersetuju melanjutkan kontraknya bagi tempoh dua tahun lagi bagi membimbing Harimau Malaya mengharungi saingan Piala AFF 2020, Kelayakan Piala Dunia 2022 dan Piala Asia 2023.

Ketua jurulatih pasukan kebangsaan Tan Cheng Hoe, kekal sbg pengendali skuad Harimau Malaya dalam menjayakan misi Malaysia meraih slot automatik ke pusingan akhir Piala Asia 2023Cheng Hoe sahkan perkembangan itu selepas dimaklumkan FAM mengenai lanjutan kontrak selama dua tahun pic.twitter.com/df6cxdHape

“FAM sudah setuju untuk menyambung kontrak bagi tempoh dua tahun lagi. Saya menganggap ini sebagai satu cabaran untuk saya dalam membawa pasukan kebangsaan, ke satu tahap lebih baik,” katanya seperti dilaporkan oleh Bernama.

Siaran Media: Tan Cheng Hoe Tandatangani Kontrak Baharu Bersama FAMBaca penuh di https://t.co/vADGZHeW8r#FAM #HarimauMalaya pic.twitter.com/yw2zBDHmRF

Ini merupakan kali kedua Cheng Hoe dilanjutkan kontrak oleh FAM sekaligus diberikan peranan untuk terus mengemudi skuad senior bola sepak kebangsaan.

Kali pertama adalah pada januari 2019 setelah FAM berpuas hati dengan pencapaian Cheng Hoe membimbing Harimau Malaya mara ke perlawanan akhir Piala AFF 2018.

CONGRATULATIONS TO TAN CHENG HOE ON BEING APPOINTED AS NEW HARIMAU MALAYA HEAD COACHRead more at https://t.co/K4z8rWnqHA pic.twitter.com/d9zJ7z5gTs

Untuk rekod, Cheng Hoe mula dilantik sebagai ketua jurulatih skuad kebangsaan pada disember 2017 di bawah pimpinan DYAM Tunku Ismail Ibni Sultan Ibrahim selaku Presiden FAM pada waktu itu.


Piala Dunia: Tunisia Tumpaskan Juara Bertahan Namun Gagal Ke Pusingan 16

Wakil benua afrika, Tunisia berhasil melakar satu kejutan dengan menumpaskan juara bertahan, Perancis dalam perlawanan terakhir peringkat Kumpulan dalam saingan Piala Dunia 2022.

Namun begitu, kemenangan 1-0 itu tidak memberikan makna yang besar buat skuad berjulukan Eagles of Carthage kerana tidak dapat membantu melayakkan mereka ke Pusingan 16.

Jaringan tunggal kemenangan itu disumbangkan oleh penyerang yang beraksi dalam Liga Perancis bersama Montpellier, Wahbi Khazri pada minit 58’.

Tunisia defeat France but the holders finish top of Group D 👏#FIFAWorldCup | @adidasfootball

— FIFA World Cup (@FIFAWorldCup) November 30, 2022

Untuk makluman semua, Tunisia gagal mara ke Pusingan 16 disebabkan Australia yang turut sama berada dalam Kumpulan D berjaya melakar kemenangan 1-0 ke atas Denmark, sebentar tadi.

Kemenangan yang dilakar oleh Australia itu membolehkan mereka menamatkan cabaran Kumpulan D dengan kutipan sebanyak 6 mata daripada 3 perlawanan sekaligus bergelar naib juara.

Manakala Tunisia pula terpaksa berpuas hati menamatkan cabaran Kumpulan D di tempat ketiga selepas sekadar mengutip 4 mata daripada 3 perlawanan.

Sementara itu, Perancis walaupun menanggung kekalahan tetap berhasil menamatkan saingan Kumpulan D ini selaku juara dengan kutipan 6 mata daripada 3 perlawanan.

Featured Image: FIFA World Cup


Kisah John O’Shea tercungap-cungap kejar Cristiano Ronaldo yang berumur 18 tahun

Pada musim panas tahun 2003, Manchester United bertemu Sporting Lisbon dalam satu aksi persahabatan pramusim.

Dalam perlawanan tersebut, pemain muda berumur 18 tahun, Cristiano Ronaldo yang bermain bersama kelab Portugal itu mencuri tumpuan rata-rata pemain Red Devils termasuk pengurus pasukan pada ketika itu, Alex Ferguson.

Digambarkan oleh rata-rata pemain Manchester United ketika itu, tiada pemain mampu menghampiri atau merantai pergerakan Cristiano dek kelincahannya. Bekas pertahanan lagenda Manchester United, Rio Ferdinand turut berkongsikan peristiwa tersebut baru-baru ini.

Betapa bertenaganya persembahan Cristiano sehingga membuatkan bekas pemain tengah, John O’Shea tercungap-cungap selepas 45 minit permainan apabila ditugaskan untuk merantai pergerakan Cristiano.

“Kami bermain menentang Sporting pada 2003, selesai babak pertama dan kami (lihat) John O’Shea perlukan tangki oksigen di sebelahnya.

“Dia duduk dalam keadaan tercungap-cungap. Ketika itu kami minta dia merapati Ronaldo dan dia tidak mampu untuk melakukannya.” katanya seperti dipetik daripada The Sun.

Hampir semua pemain memperkatakan tentang Cristiano selepas daripada aksi persahabatan tersebut. Paul Scholes, Nicky Butt, Ryan Giggs termasuk Ferdinand memuji aksi ditampilkan pemain kelahiran Madeira tersebut.

Cristiano membantu Sporting Lisbon meraih kemenangan ke atas Manchester United pada ketika itu di mana mereka menang 3-1 ke atas Red Devil, hampir kesemua pemain sepakat aksi yang ditampilkan Cristiano itu amat sesuai untuk bersama Manchester United dan bermain di Stadium Old Trafford.

Mereka mahu menyampaikan hasrat itu kepada Ferguson namun tanpa mereka sedar, Ferguson terlebih dahulu telah pergi bertemu Cristiano dan berunding untuk membawanya ke England.

“Sejujurnya, saya, Paul Scholes dan Nicky Butt berdiri di sana dan berkata, budak ini menakjubkan, kita perlu menandatanganinya.

“Kami menunggu jurulatih (Ferguson) sehingga satu jam setengah, dan mereka sedang berunding untuk mendapatkan Ronaldo pada saat itu juga.” kongsi Ferdinand lagi.

Sepertimana sedia maklum, akhirnya Cristiano ditandatangani oleh Manchester United dengan harga perpindahan termahal dalam sejarah bola sepak England bagi seorang pemain yang masih remaja pada waktu itu iaitu sekitar 13 juta pound sterling.

Dia diperkenalkan sebagai pemain Manchester United pada jendela perpindahan musim panas tahun 2003. Cristiano diberikan jersi bernombor 7, jersi yang pernah disarung oleh pemain-pemain hebat seperti George Best, Eric Cantona dan David Beckham.

Selama 6 tahun menyarung jersi Red Devil, Cristiano telah menjaringkan 118 gol, memenangi 3 kejuaraan Liga Perdana Inggeris (EPL) dan Liga Juara-Juara Eropah.


Khabib Nurmagomedov Beri Bayangan Kembali Ke Gelanggang UFC?

Atlet seni bela diri campuran (MMA), Khabib Nurmagomedov memberi bayangan untuk kembali bertarung di gelanggang Ultimate Fighting Championship (UFC) selepas mengumumkan persaraannya, sebulan yang lalu.

See you soon @danawhite https://t.co/ySvbwEJJBo

Bayangan itu diberikan menerusi satu muat naik gambar bersama-sama Presiden UFC, Dana White dengan kapsyen, “jumpa anda nanti @danawhite,” di laman sosialnya, semalam.

Perkembangan itu pastinya menyalakan harapan White untuk berunding bagi memujuknya kembali ke gelanggang oktagon sekali lagi untuk bertarung buat kali ke-30.

Legenda WWE, Undertaker Percaya Khabib Akan ‘U-Turn’ & Kembali Bertarung https://t.co/tjwU8OKjRj pic.twitter.com/wPiVDzfpmD

Baca: Legenda WWE, Undertaker Percaya Khabib Akan ‘U-Turn’ & Kembali Bertarung

Sebelum ini, Khabib mengejutkan dunia apabila mengumumkan persaraannya sejurus menewaskan Justin Gaethje dalam acara UFC 254 yang berlangsung di Fight Island, Abu Dhabi.

Featured Image: Instagram Khabib Nurmagomedov


Kad Touch ‘n Go Sokongan NFC Edisi Terhad Dijual Sempena Terbuka Malaysia 2023

Persatuan Badminton Malaysia (BAM) mengumumkan pegeluaran kad Touch ‘n Go edisi terhad dengan sokongan NFC (near-field communication) khusus untuk peminat badminton tanah air bersempena dengan berlangsung kejohanan Terbuka Malaysia 2023.

Sebanyak empat variasi kad yang boleh ditambah nilai menerusi aplikasi TNG eWallet dikeluarkan hasil kerjasamanya dengan Touch ‘n Go Malaysia.

We’re teaming up with @MyTouchnGo to produce these awesome limited edition cards for all BL😍

Get your cards at Touch ‘n Go booths in Axiata Arena on 14 & 15 Jan (Saturday & Sunday)#PETRONASMalaysiaOpen2023 pic.twitter.com/9Jv3VZt6qO

— BAM (@BA_Malaysia) January 9, 2023

Empat kad itu menampilkan pemain perseorangan, Ng Tze Yong, beregu lelaki, Aaron Chia-Soh Wooi Yik, Nur Izzuddin-Goh Sze Fei dan beregu wanita, Pearly Tan-Thinaah Muralitharan.

Menurut BAM, kad-kad edisi terhad ini akan dijual di reruai (booth) Touch ‘n Go di Axiata Arena pada hari berlangsungnya saingan peringkat separuh akhir dan akhir Terbuka Malaysia pada 14 dan 15 Januari kelak.

Bagaimanapun, pihak BAM mahupun Touch ‘n Go tidak mendedahkan harga jualan kad tersebut. Selain itu, jumlah kad yang dikeluarkan juga tidak dikongsikan oleh pihak mereka.

— BAM (@BA_Malaysia) January 9, 2023


Piala Dunia: Korea Ikat Pasukan No.3 Amerika Selatan Tanpa Sebarang Jaringan

Skuad bola sepak Republik Korea memulakan kempen Piala Dunia 2022 Qatar dengan langkah yang agak positif mengikat pasukan No.3 benua amerika selatan iaitu Uruguay.

Dalam perlawanan ini, Uruguay turun dengan beberapa kelibat pemain ternama seperti Luis Suarez, Darwin Nunez serta Edinson Cavani. Sementara itu, Korea pula dikuatkan dengan kehadiran bintang Tottenham Hotspur, Son Heung-min.

Setelah 90 minit bertarung di Education City Stadium sebentar tadi, kedua-dua penghuni Kumpulan H ini terpaksa akur menamatkan perlawanan ini dengan keputusan seri tanpa sebarang jaringan.

Uruguay and Korea Republic begin their campaigns with a point 🇺🇾🇰🇷@adidasfootball | #FIFAWorldCup

— FIFA World Cup (@FIFAWorldCup) November 24, 2022

Keputusan ini memberikan kedua-dua pasukan mengutip satu mata masing-masing daripada pertembungan ini.

Sebagai rekod, ini merupakan pertemuan kesembilan melibatkan Korea dan Uruguay pada peringkat antarabangsa. Keputusan ini menjadikan Korea kini mencatatkan 1 kemenangan, dua seri serta enam kekalahan daripada keseluruhan pertemuan dengan Uruguay.

Untuk perlawanan seterusnya, Korea akan bertemu Ghana manakala Uruguay pula akan menentang Portugal.

Featured Image: FIFA World Cup


FIFA Dan UEFA Menggantung Rusia Daripada Sebarang Pertandingan Antarabangsa

Dengan perang melibatkan Rusia dan pencerobohan terhadap Ukraine, kini FIFA dan UEFA membuat keputusan untuk menggantung pasukan kebangsaan dan kelab Rusia daripada sebarang pertandingan.

Keputusan ini dilakukan pada hari ini, dan akan memberikan impak terhadap pusingan kelayakan Piala Dunia melibatkan Rusia pada bulan Mac ini.

Langkah ini juga dilihat selari dengan beberapa pasukan termasuk Poland menyatakan tidak ingin bermain dengan Rusia untuk pusingan kelayakkan Piala Dunia.

Dengan keputusan ini, bola sepak bersatu dan bersolidariti bersama mereka yang terjejas di Ukraine. Bersama-sama dengan pengumuman ini juga, UEFA telah menamatkan tajaan bersama syarikat Rusia, Gazprom.

Buat masa ini, ia tidak diketahui lagi bagaimanakah dan apakah keputusan yang akan diambil badan sukan lain melibatkan Rusia.


Kejohanan Dunia BWF: Singkir Beregu No.1 Jerman, Vivian-Chiew Sien Meluncur Terus Ke Pusingan 16

Beregu wanita bebas (independent) negara, Vivian Hoo dan Lim Chiew Sien berhasil melepasi cabaran di Pusingan 64 dalam Kejohanan Dunia BWF 2022.

Pasangan yang menghuni ranking ke-35 dunia ini melepasi cabaran tersebut dengan menumpaskan beregu No.1 Jerman merangkap pasangan No.26 dunia, Linda Efler dan Isabel Lohau.

Dalam perlawanan yang sebentar tadi, Vivian-Chiew Sien berjaya merekodkan kemenangan bergaya secara “straight set” dengan skor 21-17 dan 21-15 dalam tempoh 54 minit permainan.

TotalEnergies BWF World Championships 2022WD – Round of 64          🇲🇾Vivian HOO🏅21 21 🇲🇾Chiew Sien LIM🏅17 15 🇩🇪Linda EFLER          🇩🇪Isabel LOHAU

🕗 in 46 minutes https://t.co/8bqiRi5ZMu

— BWFScore (@BWFScore) August 22, 2022

Ini merupakan pertemuan sulung buat Vivian-Chiew Sien menentang Linda-Isabel. Berdasarkan rekod, mereka belum pernah berentap di mana-mana pentas antarabangsa sebelum ini.

Lebih manis, kemenangan yang direkodkan Vivian-Chiew Sien [ada hari ini membolehkan mereka melangkau aksi di Pusingan 32 dan terus ke Pusingan 16.

Perkara ini berlaku disebabkan oleh pasangan Kanada, Rachel Honderich dan Kristen Tsai yang mendapat “bye” di Pusingan 64 dan menanti di Pusingan 32 telah menarik diri.

Di pusingan 16 kelak, Vivian-Chiew Sien menantikan cabaran samada daripada pasangan Korea, Lee So Hee-Shin Seung Chan (ranking ke-3) atau beregu India, Pooja Dandu-Sanjana Santosh (ranking ke-95) atau beregu Peru, Ines Castillo-Paula La Torre Regal (ranking ke-100).


Final Piala FA: Polis Tidak Benarkan Powerbank Dibawa Masuk Dalam Stadium

Powerbank menjadi salah satu barangan larangan untuk dibawa masuk ke dalam Stadium Nasional Bukit Jalil ketika menyaksikan perlawanan akhir Piala FA melibatkan Terengganu dan Johor Darul Ta’zim (JDT) pada hari esok.

Perkara tersebut dimaklumkan oleh Ketua Polis IPD Cheras, ACP Zam Halim Jamaluddin dalam sidang media keselamatan yang berlangsung sebentar tadi.

Difahamkan, powerbank dilarang oleh pihak polis untuk dibawa masuk ke dalam stadium atas faktor ianya merupakan objek yang keras, berkemungkinan boleh dijadikan objek untuk membaling kepada penyokong lawan dan boleh menimbulkan kecederaan apabila dibaling.

Justeru, beliau menasihatkan para penyokong yang akan hadir ke stadium untuk mengecas penuh telefon pintar masing-masing sekaligus tidak perlu untuk membawa powerbank.

Selain daripada powerbank, berikut adalah senarai barangan yang dilarang untuk dibawa masuk ke dalam stadium:

Sehubungan itu, bagi memastikan barangan larangan yang disenaraikan ini tidak dibawa masuk, pihak polis akan melakukan pemeriksaan di setiap pintu masuk stadium dan juga selepas memasuki perkarangan stadium. Pemeriksaan yang dilakukan akan meliputi pemeriksaan tubuh badan serta barangan yang dibawa di dalam beg.


Benar! Sumareh Hanya Singgah di Thailand, Musim Depan Bakal Bermain Bersama Selangor

Kita sedia maklum bahawa penyerang naturalisasi kebangsaan, Mohamadou Sumareh secara rasminya telah bergelar pemain kepada sebuah kelab berpangkalan di Thailand, Police Tero FC sehingga hujung tahun ini.

Sebelum itu, Sumareh bertindak menamatkan kontraknya bersama Pahang atas alasan tidak menerima gaji lebih daripada sebulan sekaligus menjadikannya sebagai pemain ejen bebas.

Baru-baru ini, menurut laporan media tempatan, bekas pemain bola sepak kebangsaan, Khalid Ali membuat andaian bahawa tindakan penyerang kelahiran Gambia meninggalkan Pahang dan bermain bersama Police Tero FC sebagai satu persinggahan atau ‘cooling period’ sebelum kembali ke Malaysia untuk bermain bersama pasukan yang diidami.

Saya tidak mahu menuding jari, tetapi ini mungkin satu strategi yang rapi. #BHSukan https://t.co/Hswwri57ay

Dan ternyata andaian yang dibuat Khalid itu tepat sama sekali apabila pemilik Johor Darul Ta’zim (JDT), DYAM Tunku Ismail ibni Sultan Ibrahim membuat pendedahan mengenai tawaran kontrak yang dikemukakan oleh Persatuan Bolasepak Selangor (FAS) kepada Sumareh, awal pagi tadi menerusi satu muat naik di Instagram Story milik baginda.

Berdasarkan muat naik tersebut, Sumareh ditawarkan kontrak selama dua tahun dengan gaji asas sebanyak USD 17,000 atau sekitar RM70,000 sebulan tidak termasuk bonus serta elaun tambahan. Selain itu, Sumareh turut diletakkan klausa pelepasan kontrak sebanyak RM3 juta.

Bagaimanapun, menerusi pendedahan perbualan di antara Sumareh dan Setiausaha Agung FAS, pemain penyerang sayap berusia 26 tahun berunding untuk mendapatkan gaji asas sebanyak USD 20,000 atau sekitar RM83,000 sebulan sebelum menurunkan tandatangannya di atas kontrak bersama skuad Red Giants.

Kedua-dua belah pihak dijangka bakal bertemu untuk mengikat kontrak tersebut sebelum daripada Sumareh berlepas ke ibu kota negara jiran, Bangkok.

Featured Image: JOHOR Southern Tigers


Kelayakan Piala Asia B-23: Malaysia, Thailand & Filipina Diundi Dalam Kumpulan H

Majlis undian bagi saingan kelayakan Piala Asia Bawah 23 Tahun (B-23) 2024 telah berlangsung sebentar tadi, di Asian Football Confederation (AFC) House, Kuala Lumpur. Dalam sesi undian terbabit, Malaysia telah diundi dalam Kumpulan H bersama Thailand selaku tuan rumah, Bangladesh dan Filipina.

Peringkat kelayakan Piala Asia B-23 akan berlangsung pada 4 hingga 12 September ini bagi menentukan 16 pasukan yang mara ke pusingan akhir daripada 42 negara yang terlibat.

Dalam pada itu, Kumpulan A menghimpunkan Jordan (tuan rumah) bersama dua lagi negara Timur Tengah, Jordan dan Syria serta Brunei. Korea Selatan pula hadir sebagai tuan rumah Kumpulan B bersama Myanmar, Kyrgyzstan dan Qatar.

Bagi Kumpulan C, Vietnam (tuan rumah) diundi bersama negara serantau, Singapura, Yemen dan Guam. Kumpulan D pula dibarisi juara 2016, Jepun, Bahrain (tuan rumah), Palestin dan Pakistan.

Kumpulan E menyaksikan juara 2018, Uzbekistan selaku tuan rumah bakal menentang Iran, Hong Kong dan Afghanistan. Kumpulan F pula dihuni Iraq selaku juara 2013, Kuwait (tuan rumah), Timor Leste dan Macau.

Sementara itu, China bakal menjadi tuan rumah Kumpulan G yang turut dibarisi UAE, India dan Maldives. Manakala, Kumpulan I bakal diwarnai Australia, Tajikistan (tuan rumah), Laos dan Korea Utara.

Juara bertahan, Arab Saudi bakal turun selaku tuan rumah bagi Kumpulan J bersama Kemboja, Lubnan dan Mongolia. Kumpulan K pula menghimpunkan hanya tiga negara; Turkmenistan, Indonesia (tuan rumah) dan Chinese Taipei.

Sebelum ini, Malaysia hanya layak sebanyak dua kali (2018 & 2022) ke Piala Asia B-23 yang telah dijenamakan semula daripada Kejohanan AFC Bawah 22 Tahun (B-22).

Dalam penampilan terakhir negara di kejohanan tersebut, Malaysia gagal mara ke peringkat kalah mati setelah tewas dalam ketiga-tiga perlawanan Kumpulan C menentang Korea Selatan (4-1), Thailand (3-0) dan Vietnam (2-0).

Pencapaian terbaik Malaysia di dalam kejohanan dwitahunan itu adalah pada tahun 2018. Skuad kendalian Datuk Ong Kim Swee berjaya mara ke peringkat suku akhir sebelum usaha Malaysia disekat Korea Selatan selepas tewas 2-1.

Featured Image: Asian Football Confederation (AFC)


Besok Kahwin, Nak Ada Anak Pun Ambil Masa Juga – Lim Teong Kim

Ketua jurulatih Perak FC, Datuk Lim Teong Kim meminta para penyokong skuad berjulukan The Bos Gaurus (TBG) agar bersabar menantikan kemenangan daripada anak-anak buahnya.

Teong Kim yang pernah mengendalikan skuad remaja Bayern Munich dan Akademi Mokhtar Dahari (AMD) menjelaskan skuad Perak yang dibarisi rata-rata pemain muda pada ketika ini memerlukan masa. Tambahan pula, skuad ini baru sahaja berlatih bersama antara empat hingga lima bulan sahaja.

Pada masa yang sama, jurulatih berusia 59 tahun ini mengakui jangkaan tinggi daripada para peminat yang mahu kemenangan namun tiada apa yang dapat dilakukannya selain mengharapkan agar mereka lebih bersabar.

“Memang betul (mereka kurang sabar), tapi apa saya boleh buat, saya buat apa yang terbaik untuk pemain-pemain kami, untuk kelab kami saja, saya minta peminat-peminat bola sepak Perak bersabarlah,

“Saya tanam durian semalam, dia akan berbuah dalam (masa) tujuh tahun,

“You kalau ada anak, besok kahwin, nak ada anak pun ambil masa juga, jadi, semua perlu masa, itu sahaja,” katanya dalam sidang media selepas perlawanan.

Semalam, Perak tumpas 0-1 di tangan Kuala Lumpur City FC (KL City) sekaligus mengalami kekalahan keempat berturut-turut dalam saingan Liga Super selepas menang ke atas Kuching City FC sekitar pertengahan Mac lalu.

Ketika ini, mereka berada di tangga ke-11 dengan lima mata hasil daripada satu kemenangan dan dua seri daripada lapan perlawanan.

Disebalik kekalahan terbabit, Teong Kim tetap memberi pujian kepada para pemainnya yang menunjukkan “winning mentality” yang tinggi di atas padang, semangat juang yang tinggi dan tidak mudah menyerah kalah.


Liga FootGolf Pertama – microLEAP FootGolf League Diperkenalkan di Malaysia

FootGolf merupakan sebuah sukan yang menggabungkan dua sukan yang cukup popular iaitu bola sepak dan golf. Ianya dimainkan di padang golf dan cara permainannya mirip kepada golf.

Bagaimanapun, kayu golf dan bola golf digantikan dengan kaki anda serta bola sepak. Manakala lubangnya pula dibesarkan sehingga memuatkan saiz bola sepak yang digunakan.

Kebelakangan ini, sukan FootGolf semakin mendapat sambutan yang menggalakkan. Lebih-lebih lagi fasa pandemik Covid-19 yang melanda seluruh dunia termasuk Malaysia mengekang orang ramai terlibat dalam sukan dan permainan yang melibatkan sentuhan.

Dengan sambutan yang semakin menggalakkan, badan induk sukan ini iaitu FootGolf Malaysia tampil mengumumkan penganjuran sebuah liga rasmi peringkat kebangsaan yang akan bermula pada hujung minggu ini.

Liga ini juga mendapat tajaan daripada platform kewangan P2P patuh syariah iaitu microLEAP sekaligus menjadikan kejohanan ini bergelar microLEAP FootGolf League 2021/22.

Pada masa yang sama, pihak FootGolf Malaysia turut bekerjasama dengan syarikat penyiaran, Astro untuk menyiarkan sorotan pada minggu pertama berlangsungnya liga ini di saluran Astro 801.

Difahamkan sebanyak 21 pasukan akan menyertai saingan liga ini dengan melibatkan seramai 160 pemain mengambil bahagian bagi merebut hadiah terkumpul yang bernilai RM8,500.

Sebagai tambahan, sukan FootGolf mula dimainkan di Malaysia pada tahun 2018. Di peringkat antarabangsa, ianya dimainkan lebih 40 negara dengan penglibatan lebih 250,000 pemain di seluruh dunia. Dipercayai, kejohanan pertama melibatkan FootGolf dianjurkan di Belanda pada tahun 2008.

Pada hari ini, sukan ini bernaung di bawah badan induk dunia iaitu Persekutuan Antarabangsa FootGolf (FIFG), yang ditubuhkan pada tahun 2012 dimana FootGolf Malaysia merupakan ahli eksklusif kepada badan ini.


Jelajah Dunia Akhir: Vivian-Chiew Sien Senasib Dengan Pearly-Thinaah

Sepasang lagi beregu wanita negara, Vivian Hoo dan Lim Chiew Sien yang beraksi dalam kejohanan Jelajah Dunia Akhir BWF 2022 mengalami nasib yang sama seperti Pearly Tan dan Thinaah Muralitharan – pulang tanpa sebarang mata.

Keadaan itu hadir apabila Vivian-Chiew Sien yang menghuni ranking ke-24 dunia tumpas pada perlawanan terakhir peringkat Kumpulan A ketika berhadapan wakil Thailand, Jongkolphan Kititharakul dan Rawinda Prajongjai.

HSBC BWF World Tour Finals 2022WD – Round 3          🇹🇭Jongkolphan KITITHARAKUL🏅21 21 🇹🇭Rawinda PRAJONGJAI🏅10 17 🇲🇾Vivian HOO          🇲🇾Chiew Sien LIM

🕗 in 37 minutes https://t.co/hy1DXZzqh4

— BWFScore (@BWFScore) December 9, 2022

Pertarungan tersebut menyaksikan Vivian-Chiew Sien tumpas secara “straight set” dengan skor 10-21 dan 17-21 dalam tempoh masa 37 minit permainan di atas gelanggang.

Sebelum itu, Vivian-Chiew Sien telah tumpas dalam perlawanan pertama dan kedua bertemu gandingan Jeong Na-eun dan Kim Hye-jeong (Korea) serta Benyapa Aimsaard dan Nuntakarn Aimsaard (Thailand) masing-masing.

Ketiga-tiga kekalahan ini menyebabkan mereka gagal meraih sebarang mata sekaligus menghuni kedudukan terakhir dalam Kumpulan A.

Sebagai rekod, Vivian dan Chiew Sien mula bergandingan sejak Oktober tahun lalu berhasil menempah tiket untuk beraksi di kejohanan ini apabila menghuni tangga ketujuh dalam Ranking Jelajah Dunia BWF.


Perebutan Sengit Bahagian Tengah Terengganu FC Untuk Musim 2021

Pemain tengah Terengganu FC (TFC), Nasir Basharudin mengakui persaingan semakin sengit bagi merebut posisi utama dengan kehadiran dua pemain baharu, Nik Akif Syahiran dan Asnan Ahmad bagi mengharungi saingan Liga Super musim ini.

Nasir antara pemain senior yang masih kekal bersama TFC buat musim kedua pada tahun ini selepas menabur bakti bersama Perak selama 9 tahun sejak 2010 dan menyifatkan musim ini akan lebih mencabar untuknya mengisi tempat dalam kesebelasan utama dalam setiap perlawanan.

Jelasnya, Nik Akif yang sebelum ini beraksi bersama Kelantan dan Asnan dari UKM FC masing-masing merupakan pemain yang mempunyai kelebihan tersendiri untuk membantu pasukan bersesuaian dengan taktikal oleh pengendali, Nafuzi Zain sekali gus akan menghadirkan persaingan hebat untuk mereka mengisi posisi tengah pada musim ini.

🎥 NIK AKIF FIRST DAY 🏴🏳Sesi latihan pertama Nik Akif bersama pasukan #TFC2021saksikan video penuh di saluran rasmi youtube TFC TV👇🏼👇🏼https://t.co/03oMNmSCbS#TerengganuFC#WeBleedBlackAndWhite#TFCTV pic.twitter.com/AFsH06UOrR

Namun begitu, pemain berusia 30 tahun ini mengharapkan siapa pun yang akan diberi peluang harus memberikan yang terbaik demi pasukan selain akan tetap bekerja keras bagi memperbaiki prestasinya.

“Kalau nak ikutkan musim lepas, saya boleh katakan dalam 60 hingga 70 peratus saya berpeluang untuk berada dalam kesebelasan utama, dan disebabkan perlawanan yang tidak banyak, memang sebenarnya belum rasa puas lagi.

“Tahun ini, sudah tentu persaingan akan lebih tinggi sebab kita tahu Akif dan Asnan merupakan pemain yang berpotensi tinggi untuk membantu pasukan, dan saya tidak boleh beraksi sambil lewa kerana bukan mudah untuk mendapat peluang beraksi dalam setiap perlawanan.

“Cuma apa yang positif, sudah tentulah kehadiran mereka akan dapat membantu pasukan sebab dua-dua mempamerkan cara bermain yang berbeza dan semestinya jurulatih (Nafuzi Zain) akan mempunyai banyak pilihan untuk beliau sesuaikan dengan taktikalnya,” katanya.

🎥 TEMUBUAL PERTAMA BERSAMA ASNAN AHMAD 🏴🏳Saksikan temubual ringkas oleh media TFC bersama pemain baru TFC, Asnan Ahmad selepas beliau menandatangani kontrak lengkap untuk bersama pasukan ini bagi musim 2021.#TerengganuFC #WeBleedBlackAndWhite #TFCTV pic.twitter.com/XNNIpsPIl9

Dalam pada itu, Nasir mengharapkan musim 2021 akan menjadi yang lebih baik untuknya dan pasukan dalam mengharungi saingan Liga Super dan juga Piala AFC yang menyaksikan TFC layak beraksi buat kali pertama.

Semestinya ia bukan tugas yang mudah untuk semua pasukan memandangkan situasi Perintah Kawalan Pergerakan (PKP) yang sedang dilaksanakan ketika ini dan harap mereka dapat melakukan persediaan dengan lebih rapi bagi menghadapi saingan Liga Malaysia dan Piala AFC musim ini.

“Apa yang saya mahukan adalah persiapan yang terbaik untuk semua pasukan dan untuk TFC sendiri apatah lagi kami juga perlu bersedia untuk saingan Piala AFC.

“Apa-apa pun, saya sedar tempoh PKP yang dilakukan ini adalah untuk keselamatan semua pihak, tetapi sama-samalah kita berdoa agar ia beransur pulih dan kita semua akan harungi musim 2021 dengan lebih sempurna”, tambahnya.


Terengganu Turut Kekalkan Tomislav Steinbruckner Selaku Pengarah Teknikal

Skuad berpangkalan di pantai timur, Terengganu FC mengumumkan mengekalkan khidmat Tomislav Steinbruckner kelahiran Croatia selaku Pengarah Teknikal pada musim hadapan.

Perancangan itu dikongsikan oleh Pengerusi Jawatankuasa (Exco) Belia, Sukan dan NGO Negeri Terengganu merangkap Ahli Lembaga Pengarah (BOD) Terengganu FC, YB Wan Sukairi Wan Abdullah sepertimana laporan media tempatan, Utusan Malaysia.

Menurutnya, keputusan itu dicapai dalam Mesyuarat BOD Terengganu FC yang dipengerusikannya selama lebih dua jam, pada hari ini.

Untuk makluman semua, Tomislav diumumkan sebagai Pengarah Teknikal buat skuad Hitam Putih ini pada Mac lalu. Jawatan itu menghendakinya menerajui struktur pasukan-pasukan di bawah naungan Terengganu FC.

Pada ketika itu, kehadirannya itu bagi menggantikan pengarah teknikal sebelum itu merangkap bekas ketua jurulatih skuad kebangsaan suati masa dahulu, Abdul Rahman Ibrahim.


Terbuka Denmark: Pemain Ranking 44 Dunia Kecewakan Zii Jia Di Final

Jaguh badminton negara, Lee Zii Jia kempunan untuk bergelar juara apabila tumpas dalam perlawanan akhir saingan Terbuka Denmark – Jelajah Dunia Super 750 BWF, sebentar tadi.

Lawannya yang menghuni ranking ke-44 dunia dari China, Shi Yu Qi menjadi asbab kepada kempunannya Zii Jia di pentas akhir terbabit.

Ini berikutan Yu Qi yang pernah menghuni ranking kedua dunia suatu masa dahulu berjaya menumpaskan Zii Jia menerusi tiga set permainan sengit yang berkesudahan dengan skor 18-21, 21-16 dan 12-21.

Denmark Open 2022 presented by VICTORMS – Final21 16 21 🇨🇳Yu Qi SHI🏅18 21 12 🇲🇾Zii Jia LEE

🕗 in 64 minutes https://t.co/M2YJYCGOOe

— BWFScore (@BWFScore) October 23, 2022

Pertembungan melibatkan kedua-dua pemain yang berlangsung di Jyske Bank Arena, Odense ini mengambil masa lebih satu jam permainan untuk disudahkan.

Dengan keputusan ini, Zii Jia terpaksa berpuas hati dengan gelaran selaku naib juara. Untuk rekod, ini merupakan gelaran naib juara pertama diraihnya daripada tiga kemaraan ke pentas akhir, pada tahun ini.

Sebagai tambahan, ini merupakan pertembungan keempat yang direkodkan melibatkan Zii Jia dan Yu Qi. Keputusan pertarungan pada kali ini menjadikan Yu Qi telah meraih tiga kemenangan daripada empat pertembungan secara keseluruhan ke atas Zii Jia di pentas antarabangsa.


Paralimpik 2020: Nur Syaiful ‘Disqualified’ Hanya Disebabkan Pita Pelekat di Bahu

Perenang negara, Nur Syaiful Zulkafli memulakan aksi dalam Sukan Paralimpik Tokyo 2020 dengan kekecewaan apabila penyertaannya terbatal pada peringkat saringan renang S5 gaya bebas 200 meter (m) lelaki.

Lebih malang, Nur Syaiful tidak melepasi peringkat saringan tersebut hanya disebabkan oleh pita pelekat yang ditampal pada bahunya untuk menutup bisulnya yang bernanah.

Sedangkan perkara berkenaan telah dirujuk oleh atlet berusia 26 tahun ini kepada pegawai bertugas sebelum daripada mengambil bahagian pada peringkat saringan yang bertempat di Pusat Akuatik Tokyo itu.

RASMI: Perenang Paralimpik negara, Muhammad Nur Syaiful Zulkafli disahkan 'disqualified' daripada pusingan Heat sebentar tadi.Beliau tidak akan beraksi pada final petang ini.#Tokyo2020#KamiLuarBiasa pic.twitter.com/tO4gxI3uCV

“Sebelum pertandingan saya sudah berjumpa pegawai bertugas mengenai masalah saya. Mereka tidak beri jawapan yang pasti. Mereka kata saya boleh tampal tape (pelekat) atau tanggalkannya.

“Sehari sebelum pertandingan juga saya sudah berjumpa pegawai yang bertugas, jawapannya tetap sama. Mereka juga beri jawapan 50-50, boleh letak atau tanggalkan.

“Jadi bila tiada jawapan pasti, saya pilih untuk tampal pelekat bagi mengurangkan rasa sakit di bisul berkenaan sudah pun bernanah,” katanya seperti dipetik daripada laporan Utusan Malaysia.

Bagaimanapun, perkara tersebut tidak mematahkan semangatnya dan Nur Syaiful mahu menebus kekecewaan pada hari ini dalam dua acara lain yang disertainya.

Dua acara tersebut adalah 50m gaya bebas dan 100m kuak dada.

Untuk makluman semua, Nur Syaiful melayakkan diri ke Sukan Paralimpik Tokyo 2020 setelah meraih pingat gangsa dalam acara 50m gaya bebas (S5) pada kejohanan Renang Para Dunia 2019 di London.

Featured Image: Majlis Sukan Negara


Moto2: Triumph Terus Membekalkan Enjin Sehingga Tahun 2024

Saingan Kejuaraan Dunia Moto2 akan terus dikuasakan oleh enjin yang dikeluarkan oleh pengeluar British, Triumph sehingga tahun 2024.

Berdasarkan perjanjian antara penganjur, Dorna Sports bersama Triumph yang bermula pada tahun 2019 sebelum ini, kontrak tersebut bakal tamat pada penghujung musim ini.

Bagaimanapun, sebelum berlangsungnya perlumbaan GP British di Litar Silverstone, kedua-dua pihak bersetuju untuk terus menggunakan enjin 3 silinder 765cc dalam saingan Moto2 bagi tempoh tiga tahun lagi.

Sejak menggunakan enjin Triumph, seramai 14 pelumba yang berbeza berjaya merangkul kejuaraan.

Musim ini menyaksikan pelumba Ajo Motorsport, Remy Gardner sedang mendahului carta dunia dengan 231 mata. Sementara itu, di kedudukan kedua adalah rakan sepasukannya, Raul Fernandez dengan mengumpul 187 mata.

Untuk makluman semua, sebelum menggunakan enjin Triumph, saingan Moto2 menggunakan enjin yang dikeluarkan oleh pengeluar Jepun iaitu Honda. Ia menggunakan enjin 4 silinder CBR600 bermula tahun 2010 hingga 2018.

Featured Image: Triumph UK Twitter


Kelantan United Jalin Kerjasama Dengan Kelab J. League, Shonan Bellmare

Pasukan Liga Premier, Kelantan United FC mengumumkan satu kerjasama dengan pasukan yang beraksi dalam divisyen pertama bola sepak Jepun (J. League) iaitu Shonan Bellmare.

Perjanjian kerjasama membolehkan skuad The Green Deer menerima manfaat dari segi bidang kejurulatihan, menyertai saingan bola sepak remaja Jepun serta urusan perniagaan dan penajaan.

Perkembangan mengenai pasukan yang dibimbing oleh Syamsul Saad ini dimaklumkan sendiri oleh pihak kelab menerusi platform media sosialnya pada hari ini, selepas perbincangan secara maya antara pengurusan tertinggi kedua belah pihak.

“Antara kandungan perjanjian termasuklah menghantar jurulatih untuk pasukan senior, pertukaran pemain, dan menyokong kem latihan.”

“Di samping itu, di peringkat akademi dan akar umbi pula, mereka akan mengadakan latihan dengan penyertaan pemain remaja, latihan bagi jurulatih akar umbi serta menyertai kejohanan remaja di Jepun.”

“Selain itu, mereka juga akan menjalinkan usahasama di dalam bidang perniagaan dan perkongsian maklumat, termasuk jualan penaja.” tulis kenyataan kelab.

Difahamkan kerjasama ini menjadikan Kelantan United menyertai perikatan yang turut diusahakan oleh Shonan Bellmare iaitu Perikatan Bola Sepak Asia Bellmare atau dikenali sebagai BAFA.

Ketika ini perikatan ini telah disertai oleh Boeung Ket FC (Kemboja), Wuhan Three Towns FC (China), Sudeva Delhi FC (India), FC Chanthabouly (Laos), Davao Aguilas FC (Filipina) dan Nongbua Pitchaya FC (Thailand).

Perikatan ini ditubuhkan oleh Shonan sebagai salah satu usaha pembangunan kelab-kelab di rantau asia sambil mendapat manfaat daripada segi bidang kejurulatihan, pertukaran pemain dan perkongsian pelbagai maklumat dalam kalangan ahlinya.


Ranking BWF: Juara Terbuka Czech Mei Xing-Anna Cheong Raih Peningkatan 779 Anak Tangga

Pasangan beregu wanita negara yang baru sahaja digandingkan iaitu Teoh Mei Xing dan Anna Cheong berada di ranking ke-1147 dunia pada minggu lalu.

Bagaimanapun, kedudukan tersebut berubah serta-merta setelah memenangi kejohanan Terbuka Czech. Menerusi kemaskini terbaru ranking oleh Persekutuan Badminton Dunia (BWF), mereka meraih peningkatan mendadak sebanyak 779 anak tangga.

Kemaskini terbaru itu memperlihatkan Mei Xing-Anna Cheong yang berusia 24 dan 23 tahun masing-masing ini ditempatkan pada kedudukan ke-368 dunia.

Terbuka Czech: Gandingan Baharu Teoh Mei Xing-Anna Cheong Raih Kejuaraan Pertama

Sementara itu, peningkatan kedua terbanyak dalam kalangan pasangan beregu wanita diraih oleh Vivian Hoo dan Lim Chiew Sien. Pasangan beregu wanita profesional yang mula bergandingan pada bulan ini meraih peningkatan sebanyak 464 anak tangga walaupun tersingkir di Pusingan 32 dalam kejohanan Terbuka Denmark, baru-baru ini.

Peningkatan tersebut membolehkan mereka menghuni ranking ke-266 dunia pada masa ini.

Pada masa yang sama, kemaskini terbaru oleh BWF menyajikan sedikit perkembangan yang kurang enak buat pasangan beregu wanita negara melibatkan gandingan Pearly Tan dan Thinaah Muralitharan.

Ekoran disingkirkan oleh pemenang pingat emas Sukan Olimpik Tokyo 2020 pada Pusingan 32 Terbuka Denmark, Pearly Tan-M. Thinaah mencatatkan penurunan satu anak tangga dan menjadikan mereka menghuni ranking ke-19 dunia.

Featured Image: Badminton Association of Malaysia


JDT Sumbang Kesemua Jualan Tiket 4 Perlawanan Di SSI Kepada Mangsa Banjir

Kelab Bola Sepak Johor Darul Ta’zim (JDT) mengumumkan kesemua hasil jualan tiketnya di Stadium Sultan Ibrahim (SSI), Iskandar Puteri sehingga akhir bulan Ramadan akan disumbangkan kepada mangsa yang terjejas akibat banjir di negeri tersebut.

Perkembangan itu hadir menerusi maklumkan oleh Ketua Pegawai Eksekutif (CEO) JDT, Alistair Edwards yang dikongsikan di pelbagai platform media sosial milik skuad berjulukan Harimau Selatan, pada hari ini.

“DYAM Mejar Jeneral Tunku Ismail Ibni Sultan Ibrahim, Tunku Mahkota Johor telah menitahkan Kelab Bola Sepak Johor Darul Ta’zim agar kesemua jualan tiket perlawanan di Stadium Sultan Ibrahim sehingga akhir Ramadan disalurkan kepada mangsa yang terjejas akibat banjir di negeri Johor.” ujarnya.

Difahamkan, ianya melibatkan empat perlawanan secara keseluruhan yang merangkumi tiga perlawanan Liga Super menentang Kelantan (11 Mac), Sabah (31 Mac) dan Kedah Darul Aman (9 April) serta satu perlawanan Piala FA bertemu PDRM FC (14 April).

Sumbangan itu akan disalurkan kepada mangsa-mangsa banjir melalui pejabat-pejabat daerah di negeri Johor.

Featured Image: JOHOR Southern Tigers


Litar Aragon Bukan Kegemaran Pelumba Yamaha, Valentino Rossi

Litar Aragon, Sepanyol bakal menjadi perlumbaan yang sukar buat pelumba Monster Energy Yamaha, Valentino Rossi untuk dua minggu berikutnya bagi saingan Aragon GP dan Teruel GP.

Hal ini kerana Rossi tidak begitu menggemari litar sejauh 5.078 kilometer ini dimana ianya sering memberikan kesukaran kepadanya sepanjang berkecimpung dalam dunia perlumbaan MotoGP.

Rekod terbaik Rossi dalam perlumbaan yang berlangsung di litar ini hanyalah di kedudukan ketiga pada tahun 2013, 2015 dan 2016.

“Selepas perlumbaan di Le Mans, pasukan kami bergerak ke Motorland Aragon, di mana kami akan terlibat dalam dua perlumbaan berturut-turut.

“Itu sentiasa menjadi tempat yang sukar buat saya, jadi ia akan menjadi cabaran untuk tampil lebih kuat di sana,”

Bagaimanapun, pelumba berusia 41 tahun ini tetap mengharapkan keputusan yang terbaik setelah gagal menamatkan tiga perlumbaan sebelum ini.

“Saya agak laju pada tahun ini dan saya juga mempunyai keyakinan yang baik dengan jentera, kami akan bekerja keras dan mencari jalan untuk memperbaiki prestasi di Aragon.” katanya seperti dipetik daripada Speedweek.

Sementara itu, pengurus pasukan Yamaha, Massimo Meregalli turut senada dengan Rossi dimana Litar Aragon sentiasa memberi kesukaran kepada pasukan mereka.

Bagaimanapun beliau berkata pasukannya akan bekerja keras untuk memastikan kedua-dua pelumba Yamaha dapat menduduki tempat terbaik dalam kedua-dua perlumbaan Aragon GP dan Teruel GP kelak.

Featured Image: Monster Energy Yamaha


Jurulatih Malaysia, Tan Kim Her Kemudi Beregu India Sehingga Sukan Asia 2026

Kementerian Hal Ehwal Belia & Sukan India meluluskan perlantikan jurulatih kelahiran Malaysia, Tan Kim Her untuk mengemudi beregu Persatuan Badminton India (BAI) sehingga ke temasya Sukan Asia 2026.

Perkembangan menarik ini dikongsikan sendiri oleh pelbagai platform laman sosial milik badan induk badminton negara berkenaan, semalam.

Untuk makluman semua, perlantikan ini menjadikan jurulatih berusia 50 tahun ini kembali bergabung semula bersama BAI. Sebagai rekod, Kim Her sudah pernah terlibat dalam kejurulatihan negara berkenaan pada tahun 2015-2019 lalu.

🇲🇾's Tan Kim Her returns for his 2nd stint as doubles coach for 🇮🇳 badminton till Asian Games in 2026. While putting coaching system in place he will look after coach education & developing a new crop of Indian Coaches as well.Welcome back, coach! https://t.co/Am0qg4gTYm

Baca: Bekas Pengendali Beregu Wanita Negara Ketuai Kejurulatihan Badminton Filipina

Malahan, Kim Her merupakan indvidu yang bertanggungjawab menggandingkan Satwiksairaj Rankireddy dan Chirag Shetty sewaktu itu. Kini, beregu lelaki yang diasaskan oleh Kim Her itu semakin meningkat dan menduduki ranking kelapan dunia.

Selepas bersama BAI, Kim Her mengubah haluan dengan membimbing beregu skuad kebangsaan negara matahari terbit, Jepun.

Impak daripada Kim Her membolehkan beregu campuran, Yuta Watanabe dan Arisa Higashino serta beregu lelaki, Takuro Hoki dan Yugo Kobayashi memenangi pingat perak dan emas masing-masing di Kejuaraan Dunia BWF 2021.

Sebagai rekod, selain India dan Jepun, Kim Her pernah memberikan khidmatnya dalam bidang kejurulatihan bersama pasukan England, Republik Korea dan juga Malaysia.


Presiden FAM: Harga Tiket Terbuka Diturunkan Lagi Menjadi RM30

Pengumuman penurunan harga tiket sebanyak RM5 bagi kategori Terbuka untuk dua perlawanan peringkat kumpulan Piala AFF Mitsubishi Electric 2022 semalam nyata tidak memuaskan hati kebanyakan penyokong skuad kebangsaan.

Harga asal yang ditetapkan sepertimana dibincangkan dalam Mesyuarat Keenam Jawatankuasa Eksekutif Persatuan Bola Sepak Malaysia (FAM) pada awal November lalu adalah RM50. Bagi kategori Premium dan Grandstand pula harga yang ditetapkan adalah RM70 dan RM100 masing-masing.

Semalam, FAM mengumumkan harga baharu bagi kategori Terbuka adalah RM45 manakala Premium dan Granstand pula diturunkan kepada RM70 dan RM60 masing-masing.

Susulan dengan keluhan dan ketidakpuasan hati ramai lagi penyokong Harimau Malaya, Presiden FAM, Datuk Haji Hamidin Mohd Amin mengumumkan harga tiket kategori Terbuka diturunkan lagi menjadi RM30 sahaja, pada hari ini.

Bukan itu sahaja, harga tiket bagi kategori Premium dan Grandstand turut sama diturunkan lagi menjadi RM50 dan RM60 masing-masing. Tidak terkecuali, tiket bagi kategori kanak-kanak (usia 6 hingga 12 tahun) kini dijual pada harga RM5 sahaja.

FAM TURUN HARGA TIKET AFF KE RM30

▶ Baca penuh kenyataan Presiden FAM, Datuk Haji Hamidin Haji Mohd Amin di https://t.co/lmJVjzBIzb#FAM #HarimauMalaya #AFFMitsubishiElectricCup2022 pic.twitter.com/Ps2VWgT5l9

— FA Malaysia (@FAM_Malaysia) December 14, 2022

“Untuk makluman semua, peningkatan harga tiket bagi edisi 2022 ini berbanding edisi 2018 terpaksa dibuat oleh FAM disebabkan peningkatan kos-kos berkaitan dalam tempoh empat tahun ini termasuk kos pengurusan dan penganjuran perlawanan.” jelasnya dalam satu kenyataan rasmi.

“Saya juga berprihatin dengan keadaan ekonomi semasa yang masih tidak stabil dan mengambil kira juga majoriti penyokong bola sepak adalah daripada golongan B40 yang mana pengurangan harga tiket kepada serendah RM30 ini diharap mampu menggalakkan lagi kehadiran penyokong ke stadium di sepanjang kempen Piala Mitsubishi Electric AFF 2022.” tambahnya.

Bagaimanapun, Hamidin memaklumkan harga promosi kombo seperti yang pernah dibuat ketika kelayakan Piala Asia 2023 pada Jun lalu tidak dapat dibuat kerana dua perlawanan peringkat yang berlangsung di Stadium Nasional Bukit Jalil (SNBJ) kelak berjarak jauh iaitu berselang 10 hari.

Sebagai perbandingan, tiga perlawanan kelayakan Piala Asia 2023 lalu berlangsung dalam masa 7 hari sahaja.

Sebagai tambahan, penyokong yang telah membeli tiket pada harga asal atau harga yang diturunkan semalam, proses pemulangan untuk amaun yang berlebihan itu akan diuruskan oleh pihak Tickethotline.

“Akhir kata, saya menjemput dan mengalu-alukan kehadiran lebih ramai penyokong Harimau Malaya untuk sama-sama membanjiri Stadium Nasional, Bukit Jalil pada 24 Disember ini bagi perlawanan menentang Laos dan pada 3 Januari depan bagi perlawanan menentang Singapura.”

“Semoga kehadiran lebih ramai penyokong ini akan dapat meningkatkan lagi prestasi, semangat dan persembahan barisan pemain Harimau Malaya.” ujarnya.

Featured Image: Football Association of Malaysia


Yusri Che Lah Kendali Skuad Perak B-23 Dalam Saingan Liga Simpanan Musim 2023

Pasukan yang beraksi dalam kancah Liga Premier, Perak FC mengumumkan bekas pengendali skuad negara bawah 16 tahun (B-16), Lim Teong Kim menjadi ketua jurulatihnya bagi musim 2023 kelak.

Selaras dengan pengumuman itu, skuad berjulukan The Bos Gaurus turut memaklumkan ketua jurulatih semasanya, Yusri Che Lah akan diberikan peranan baharu pada musim hadapan.

Peranan tersebut adalah ketua jurulatih bagi skuad bawah 23 tahun (B-23) Perak yang akan beraksi dalam Liga Simpanan – saingan yang julung kalinya dianjurkan oleh Malaysian Football League (MFL) bermula musim 2023.

Baca: Bekas Pengendali Bayern Munich, Lim Teong Kim Dilantik Ketua Jurulatih Perak FC – Kontrak 2+1 Tahun

Baca: 18 Pasukan Bertanding Dalam Saingan Liga Super 2023 & Liga Simpanan Diperkenalkan

“Lembaga Pengarah ingin mengucapkan terima kasih kepada ketua jurulatih semasa Yusri Che Lah atas segala usaha dan kerja keras beliau sepanjang berkhidmat dengan pasukan.

“Yusri akan diberi peranan baru untuk membangunkan skuad B-23 musim depan apabila Teong Kim mengambil alih peranan baharunya sejurus selepas perlawanan dengan Kuching City FC di Stadium Perak pada 17 September 2022, jam 9 malam, dengan proses penyerahan dimuktamadkan sebelum pramusim 2023.” tulis kenyataan kelab dalam satu kenyataan media yang dikongsikan pada hari ini.

Untuk makluman semua, Yusri dilantik sebagai ketua jurulatih Perak bermula penghujung Januari lalu. Jurulatih berusia 46 tahun ini menyertai Perak selepas meletakkan jawatannya sebagai ketua jurulatih Skuad Projek FAM-MSN pada Disember tahun lalu.

Featured Image: Perak Football Club


Yusri Che Lah Letak Jawatan, Projek FAM-MSN Tetap Diteruskan

Ketua jurulatih Skuad Projek FAM-MSN, Yusri Che Lah dan Persatuan Bola Sepak Malaysia (FAM) secara rasminya mencapai persetujuan bersama untuk menamatkan kontrak antara kedua-dua pihak, pada hari ini.

Menurut FAM, kontrak jurulatih berusia 45 tahun itu masih berbaki setahun lagi namun pihaknya menerima perletakan jawatan Yusri yang difahamkan telah mendapat tawaran lain bagi meneruskan karier kejurulatihannya pada tahun hadapan.

Pada masa yang sama, Setiausaha Agung FAM, Saifuddin Abu Bakar memaklumkan pihak FAM dan Majlis Sukan Negara (MSN) akan mengadakan sesi temu duga terhadap beberapa calon sebelum memilih ketua jurulatih baharu.

Sementara itu, akhbar tempatan berbahasa inggeris, New Straits Times, melaporkan projek yang disertai oleh rata-rata pemain berusia antara 18 hingga 20 tahun ini tetap diteruskan walaupun penyertaan mereka dalam saingan Liga Premier 2021 berakhir di tangga tercorot dengan hanya mengutip 6 mata daripada 20 perlawanan.

Laporan itu turut menyebut Skuad Projek FAM-MSN akan diperkuatkan lagi dengan tambahan 10 muka baharu daripada Akademi Mokhtar Dahari (AMD) sambil dibimbing oleh staf kejurulatihan yang sama.

Featured Image: Malaysian Football League


Garmin Run Asia Series Kembali Ke Malaysia – Yuran Pendaftaran Awal Bermula RM60

Garmin Malaysia mengumumkan acara lariannya, Garmin Run Asia Series 2023 bakal dianjurkan di Malaysia bertempat di Dataran Putrajaya pada 22 Oktober kelak. Untuk makluman, ini merupakan penganjuran tahun keduanya selepas menjayakannya pada September tahun lalu.

Penganjuran pada kali ini membawakan tema “Zero to Hero” yang bertujuan untuk membawakan peserta pengalaman larian terbaik dalam hidup masing-masing dengan mencabar had masing-masing serta mendorong untuk memecahkan rekod peribadi.

Namun begitu penganjuran pada tahun ini hanya dibuka kepada tiga kategori sahaja iaitu 5 kilometer (km), 10km dan 21km atau separa maraton. Kategori 42km atau maraton tidak dipertandingkan pada kali ini.

Bagi kategori 5km, ianya dibuka untuk peserta berumur 5 tahun dan ke atas manakala kategori 10km pula dibuka kepada peserta berusia 13 tahun dan ke atas sahaja. Sementara itu, kategori separa maraton pula hanya dibuka kepada peserta berusia 18 tahun dan ke atas.

Sebagai tambahan, peserta berusia 5 hingga 17 tahun perlu ditemani oleh seorang dewasa yang berusia 18 tahun dan ke atas dalam kategori yang sama bagi bertanggungjawab terhadap keselamatannya.

Pendaftaran Garmin Run Asia Series 2023 Malaysia ini telah dibuka kepada orang ramai yang berminat untuk menyertainya. Peserta yang mendaftar bermula 13 Mei hingga 11 Jun akan mendapat harga “early bird” – diskaun sebanyak RM10 bagi setiap kategori berbanding harga biasa.

Senarai penuh yuran pendaftaran adalah seperti berikut:

Untuk makluman lanjut, anda boleh lawati https://www.garmin.com.my/event/2023/garmin-run/


Kekalahan Chong Wei di Olimpik London Paling Diingati Oleh Lee Zii Jia

Kekalahan bekas pemain badminton perseorangan negara, Datuk Lee Chong Wei kepada pemain China, Lin Dan semasa perlawanan akhir pada temasya Sukan Olimpik London 2012 antara yang paling diingati oleh Lee Zii Jia.

Zii Jia yang akan mewakili Malaysia di pentas Sukan Olimpik Tokyo 2020 kelak mendedahkan dia turut berasa kecewa apabila Chong Wei terpaksa akur tumpas pada set ketiga dengan skor 21-19 dalam perlawanan itu.

Untuk makluman, Chong Wei terlebih dahulu memenangi set pertama dengan skor 21-15 sebelum Lin Dan bangkit memenangi set kedua dengan skor 21-10 dalam perlawanan yang penuh mendebarkan tersebut.

Olimpik 2020: Zii Jia Diundi Dalam Kumpulan M, Soniia Cheah Kumpulan N

“Bagi saya yang paling saya ingat di London (2012) semasa Datuk Lee Chong Wei lawan Lin Dan, semasa itu saya masih ingat semua pemain badminton dan lain-lain di hostel sedang menonton di bilik TV,”

“Jadi semasa Datuk (Lee Chong Wei) kalah dekat final dengan Lin Dan tu kita semua ‘down’ sebab kita mungkin jangka Datuk menang kan, sebab dia mendahului dengan banyak mata, saya pun tidak sangka boleh jadi macam ni,” kongsinya dalam sidang media yang disiarkan oleh Astro, hari ini.

Dalam acara badminton perseorang kali ini, Zii Jia yang turun selaku pilihan juara kesembilan telah diundi dalam Kumpulan M bersama-sama pemain Perancis, Brice Leverdez dan Ukraine, Artem Pochtarov.

Sekiranya layak selaku juara kumpulan, Zii Jia kemungkinan besar bakal bertemu dengan jaguh China, Chen Long pada peringkat kalah mati kelak.

Bagaimanapun, pemain muda berusia 23 tahun ini tidak gentar dengan laluan tersebut dan mengambil sebagai satu cabaran dalam usahanya untuk menjadi ‘top player’ dalam arena badminton dunia.

“Saya rasa kalau you nak jadi ‘top player’ tak kira siapa, ‘opponent’ siapa yang you kena lalui, saya rasa you kena kalahkan semua, itu barulah ‘top player’ bagi saya,” jelasnya dengan penuh bersemangat.

Featured Image: Badminton Association of Malaysia


Kalau Boleh Nak Tukar 11 Pemain Pada Rehat Separuh Masa – Mourinho

Berang dengan aksi longlai yang ditunjukkan oleh para pemain, pengurus Tottenham Hotspur, Jose Mourinho bertindak mengeluarkan empat orang pemainnya secara sekaligus ketika bertemu Antwerp, dalam saingan Liga Europa.

Antara yang dikeluarkan ialah Giovani Lo Celso, Dele Alli, Steven Bergwijn dan Vinicius digantikan dengan P. Hoejbjerg, Erik Lamela, Lucas Moura dan Son Heung-min. Kemudiannya, Mourinho mengeluarkan pula Gareth Bale dan memasukkan penyerang handalannya, Harry Kane pada minit ke-56 permainan.

Bagaimanapun, aksi longlai Spurs bukan disebabkan oleh lima orang pemain ini sahaja tetapi melibatkan satu pasukan. Sebolehnya pengurus Portugal itu mahu mengeluarkan kesemua pemainnya pada rehat separuh masa.

“Saya mahu lakukan sebelas (pertukaran), saya tidak buat lima pertukaran kerana bimbang 45 minit seterusnya terlalu lama tanpa sebarang pertukaran.” katanya selepas daripada perlawanan awal pagi tadi.

Aksi longlai anak-anak buah Mourinho membolehkan pasukan tuan rumah mendahului seawal minit ke-29 menerusi Lior Refaelov. Jaringan tunggal itu sudah memadai untuk memastikan Antwerp mengutip tiga mata.

“Hanya seorang sahaja yang perlu dipersalahkan, saya yang turunkan pasukan ini, saya yang memilih pemain untuk bermula (dalam kesebelasan utama),

“Pada ketika itu (rehat separuh masa pertama), saya cuba memperbaiki situasi tetapi ianya tidak mencukupi kerana dinamik pada separuh masa pertama masih ada,

“Mentaliti babak pertama masih di situ, sukar untuk mengubahnya kerana (corak) Antwerp juga berubah,”

“Pada akhirnya, Antwerp mendapat apa yang selayaknya mereka dapat, dan kami juga dapat apa yang selayaknya kami dapat. Pasukan yang terbaik menang dan pasukan yang beraksi teruk mendapat kekalahan.” katanya lagi.


Piala Asia B-23: Thailand Lantik Kembali Jurulatih Yang Memberikan Mereka Emas Sukan SEA 2017

Setelah menamatkan kontrak Akira Nishino selaku ketua jurulatih senior dan bawah 23 tahun (B-23) bulan lalu, Persatuan Bola Sepak Thailand (FAT) mengumumkan melantik kembali Worrawoot Srimaka untuk mengemudi skuad muda mereka.

Baca: Thailand Tamatkan Kontrak Akira Nishino Kerana Tak Capai Sasaran

Untuk perlantikan pada kali ini, jurulatih berusia 49 tahun ini dipertanggungjawabkan untuk membimbing Thailand mengharungi Kumpulan J, Kelayakan Piala Asia B-23 yang akan berlangsung di Mongolia pada penghujung Oktober kelak.

Seperti kita sedia maklum, peringkat kelayakan Kumpulan J ini terdiri daripada Mongolia selaku tuan rumah serta Laos dan skuad negara, Harimau Muda bimbingan Brad Maloney.

#OFFICIAL สมาคมฯ ประกาศตั้ง วรวุธ ศรีมะฆะ เป็นหัวหน้าผู้ฝึกสอน และ โชคทวี พรหมรัตน์ เป็นผู้ช่วยฯ คุมทัพช้างศึก ลุยศึกชิงแชมป์เอเชีย U23 รอบคัดเลือก 2022 #TogetherAsOne #ช้างศึก #Thailand #บอลไทย #ฟุตบอลไทย #FAThailand #Changsuek #AFC #AFCU23 #U23 #วรวุธศรีมะฆะ #โชคทวีพรหมรัตน์ pic.twitter.com/6ZOrLZMf8R

Sasaran Worrawoot pastinya mahu menempatkan Thailand dalam kalangan 16 pasukan terbaik dan mara ke pusingan akhir Piala Asia B-23 yang akan berlangsung di Uzbekistan pada 1 hingga 19 Jun 2022.

Untuk makluman semua, Worrawoot merupakan jurulatih yang membimbing Thailand menumpaskan Malaysia 1-0 pada perlawanan akhir acara bola sepak lelaki temasya Sukan SEA 2017 sekaligus berhasil membawa pulang pingat emas.

Sementara itu, FAT turut mengumumkan perlantikan Choketawee Promrut selaku penolong ketua jurulatih Thailand B-23. Beliau merupakan individu yang bertanggungjawab membimbing Thailand B-23 memenangi pingat emas pada temasya Sukan SEA Singapura 2015.


Yamaha Mahu Ganti Rossi Dengan Juara Dunia 3 Kali, Jorge Lorenzo

Pasukan Monster Energy Yamaha bercadang untuk menggantikan Valentino Rossi yang tidak dapat berlumba kerana positif Covid-19 dengan juara dunia MotoGP sebanyak tiga kali iaitu Jorge Lorenzo.

Sehingga kini, penglibatan Rossi bagi perlumbaan GP Eropah pada 6-8 November ini masih diragui. Pelumba yang terkenal dengan julukan The Doctor itu akan menjalani ujian Covid-19 dan perlu disahkan negatif 72 jam sebelum dibenarkan menghadirkan diri ke Litar Valencia.

Menurut Tuttorimotoweb, Yamaha terpaksa menurunkan pelumba pengganti sekiranya Rossi masih belum sembuh dan tidak dapat menyertai perlumbaan kali ini. Ianya berkait rapat dengan alasan penajaan dan perjanjian IRTA (International Road-Racing Teams Association).

Dan Lorenzo menjadi calon utama buat pasukan kilang berpangkalan di Jepun ini. Musim ini, bekas pelumba Repsol Honda ini merupakan pelumba ujian Yamaha. Dia menjadi pilihan yang lebih baik berbanding seorang lagi pelumba ujian mereka iaitu Katsuyuki Nakasuga.

Hal ini kerana kali terakhir pelumba Jepun tersebut tampil dalam saingan MotoGP pada tahun 2018 sedangkan Lorenzo pada tahun lepas di GP Valencia.

Untuk rekod, Rossi telah terlepas dua perlumbaan terakhir setelah disahkan positif Covid-19 namun Yamaha memutuskan untuk tidak meletakkan pelumba lain bagi menggantikannya.


UFC 254: Jika Khabib Gomol Beruang, Justin Pula Gigit Anjing

Menjelang pertarungan UFC 254 di antara Khabib Nurmagomedov dan Justin Gaethje pada hujung minggu ini, kisah kedua-dua atlet seni bela diri ini kembali tumpuan ramai.

Khabib yang merupakan pemegang rekod tanpa kalah dalam pertempuran kategori lightweight terkenal dengan kisah permulaan kepada sukan gusti di zaman kanak-kanaknya.

Pernah tular di dunia internet beberapa ketika dahulu bagaimana dia ketika berusia 9 tahun bergomol dengan beruang tanpa rasa takut.

Sejak kecil lagi, Khabib menuntut ilmu dan berlatih seni bela diri dengan ayahnya, Abdulmanap Nurmanogedov – seorang pelatih terkenal di Dagestan.

Kisah mengenai lawan kepada Khabib pada awal pagi ahad (waktu Malaysia) kelak iaitu Justin Gaethje juga tidak kurang hebatnya.

Dipetik daripada ESPN, ibunya, Carolina Gaethje menceritakan Justin pernah dikejar dan digigit anjing ketika berumur dua tahun.

Berang dengan perlakuan anjing tersebut, Justin tanpa takut kembali mengejar anjing tersebut dan menggigitnya kembali.

Sejak kecil lagi, Justin dilihat sebagai seorang yang dahagakan persaingan. Hal itu yang mendorongnya untuk berkecimpung dalam gusti dan pertarungan bermula di bangku persekolahan.

Untuk rekod, Justin merupakan juara interim bagi kategori lightweight dalam saingan UFC pada ketika ini.


Pemilihan Bojan Perkara Paling Penting Dilakukan CEO KL City Musim Ini

Ketua Pegawai Eksekutif (CEO) Kuala Lumpur City FC (KL City), Stanley Bernard menyatakan pemilihan ketua jurulatih, Bojan Hodak merupakan perkara paling penting dilakukannya pada musim ini.

Menurutnya, pemilihan jurulatih berpengalaman kelahiran Croatia tersebut telah membantunya sebagai CEO untuk menumpukan perhatian yang lebih kepada hal ehwal penswastaan KL City yang bermula pada tahun ini.

Perkara ini jelas terbukti apabila skuad ibu kota yang dibimbing Bojan ini menampilkan aksi yang agak memberangsangkan dalam saingan Liga Super musim ini dengan menduduki tangga keenam liga selepas mengharungi 19 perlawanan.

“Langkah pertama, kita tidak boleh lompat menjadi (pasukan) tiga, lima mahupun enam teratas kerana trajektori KL City adalah naik ke Liga Super dan akan turun balik ke Liga Premier,”

“Kerana itu antara benda yang paling penting sebagai seorang CEO adalah (pemilihan) ketua jurulatih, kerana itu saya terpaksa (lakukan) pemilihan Simon Elissetche diterbalikkan dan Bojan Hodak mungkin pilihan paling penting bagi saya untuk memastikan di bahagian teknikal (berjalan) baik,” katanya dalam rancangan [email protected], semalam.

Stanley turut menegaskan, “result (keputusan) ni sangat penting, ramai akan lihat bila keputusan takde, apa yang awak buat di belakang tabir tak cukup bagus,”

Difahamkan antara hal ehwal penswastaan yang diberikan tumpuan oleh Stanley sepanjang memegang jawatan CEO pada musim ini adalah berkaitan mencari pelabur, penaja dan membina aset yang boleh membawa pendapatan kepada kantung kewangan kelab.

Untuk pengetahuan semua, Stanley yang merupakan bekas pemain dan pengulas bola sepak dilantik sebagai CEO pasukan yang berpangkalan di ibu negara tersebut pada penghujung tahun lalu.


World Athletics: Persembahan Boonson, Azeem & Yanagita Tanda Asia Mula Meningkat Dalam Acara Pecut

Acara larian pecut berjarak pendek seperti 100 dan 200 meter (m) seringkali didominasi atlet dari rantau amerika tengah dan amerika utara. Manakala acara larian berjarak jauh pula didominasi pelari afrika.

Bagaimanapun, perkara tersebut mengalami perubahan dalam Kejohanan Olahraga Dunia Bawah 20 Tahun (B-20) yang berlangsung di Cali, Colombia, baru-baru ini.

Ini dapat dilihat dalam peringkat akhir acara pecut 100m lelaki, dua daripada tiga pingat iaitu emas dan gangsa dimenenagi pelari afrika iaitu Letsile Tebogo dan Benjamin Richardson dari Botswana dan Afrika Selatan masing-masing.

Namun begitu, satu perkara yang menarik perhatian badan induk olahraga dunia, World Athletics adalah tiga orang pelari asia yang menamatkan larian peringkat akhir tersebut di tempat keempat, kelima dan keenam.

16-year-old Puripol Boonson 🇹🇭 runs a national U20 record of 10.09 to secure the fastest time of the 100m semi-finals.

Big favourite @LetsileTebogo2 🇧🇼 also through in 10.14!

Results 📊 https://t.co/3Zp8ACLuQx #WorldAthleticsU20 pic.twitter.com/hCR6Wdylwm

— World Athletics (@WorldAthletics) August 2, 2022

Tiga orang pelari tersebut ialah Puripol Boonson, 16 tahun, (Thailand), Muhammad Azeem Mohd Fahmi, 18 tahun, (Malaysia) dan Hiroki Yanagita, 19 tahun (Jepun). Catatan masa bagi ketiga-tiga pelari ini dalam larian tersebut adalah 10.12s, 10.14s dan 10.24s masing-masing.

Sebelum itu, Boonson yang merupakan pemenang pingat emas Sukan SEA 2021 serta Azeem sendiri berhasil memperbaharui rekod peribadi masing apabila mencatatkan larian sepantas 10.09s pada peringkat separuh akhir dan pusingan saringan masing-masing.

Sementara itu, Yanagita turut sama berhasil memperbaharui rekod peribadinya apabila merekodkan larian 10.15s ketika beraksi di peringkat separuh akhir.

Menjelaskan lebih lanjut, World Athletics di dalam artikelnya berkata, mengambil contoh kepada Boonson di kejohanan ini, dia yang masih remaja turun beraksi menentang pelari yang mempunyai fizikal yang lebih matang dan pengalaman lebih daripadanya namun tetap mendapat keputusan yang sedemikian.

Team Japan 🇯🇵 (Kowa Ikeshita, Hiroto Fujiwara, Shunki Tateno and Hiroki Yanagita) strikes 4x100m relay gold in 39.35 💪#WorldAthleticsU20 pic.twitter.com/QZBSf016Uj

— World Athletics (@WorldAthletics) August 6, 2022

Selain itu, Yanagita yang beraksi dalam acara 4x100m lelaki turut membantu kuartet negara matahari terbit merangkul emas kejohanan yang sama.

Mereka mengutip kilauan emas selepas muncul yang pertama melintasi garisan mengatasi kuartet Jamaica walaupun merekodkan tempoh larian yang sama, 39.35s.

Berdasarkan kepada persembahan dan keputusan inilah, World Athletics berpendapat benua asia mula menunjukkan peningkatan dalam acara pecut berjarak pendek dan ketiga-tiga pelari ini pula perlu diberikan tumpuan.